text:
मैथिली सुन्दरकाण्डः श्री तुलसीदासजी रचित श्रीरामचरितमानस केर सुन्दरकाण्डक मैथिली अनुवाद
रावण केँ विभीषण केर बुझेनाय और विभीषणक अपमान
दोहा :
सचिव बैद गुरु तीनि जौं प्रिय बाजथि भय आश
राज धर्म तन तीनि केर होय बेगिहीं नाश॥३७॥
भावार्थ:- मंत्री, वैद्य और गुरु – ई तीन यदि (अप्रसन्नता केर) भय या (लाभ केर) आशा सँ (हित केर बात नहि कहिकय) प्रिय टा बजैत (मुंह पर नीक लागयवला बोल कहय लगैत छथि), तऽ (क्रमशः) राज्य, शरीर और धर्म – एहि तीन केर शीघ्रे नाश भऽ जाइत अछि॥३७॥
चौपाई :
सैह रावण केँ बनल सहाय। स्तुति करय सुनाय सुनाय॥
अवसर जानि विभीषण एला। भ्राता चरण शीश झुकेला॥१॥
भावार्थ:- रावण लेल सेहो ओहने सहायता (संयोग) आबि बनल अछि। मंत्री लोकनि ओकरा सुना-सुनाकय (मुंह पर) स्तुति करैत छथि। (ताहि समय) अवसर बुझिकय विभीषण जी एला। ओ जेठ भाइ केँ चरण मे माथ झुकेलनि॥१॥
पुनि सिर नवा बैसि निज आसन। बजला वचन पाय अनुशासन॥
जौँ कृपाल पूछी मोर बात। मति अनुरूप कही हित तात॥२॥
भावार्थ:- फेर सँ माथ नमाकय अपन आसन पर बैसि गेलाह आर आज्ञा पाबिकय ई वचन बजलाह – हे कृपालु! जँ अपने हमरा सँ बात (राय) पुछलहुँ हँ त हे तात! हम अपन बुद्धिक अनुसार अहाँक हित केर बात कहैत छी – ॥२॥
जे आपन चाहय कल्याणा। सुयश सुमति शुभ गति सुख नाना॥
से परनारि लिलार गोसाईं। तजू चौठ के चान कि नाईं॥३॥
भावार्थ:- जे मनुष्य अपन कल्याण, सुंदर यश, सुबुद्धि, शुभ गति और नाना प्रकार केर सुख चाहैत हो, से हे स्वामी! परस्त्री केर ललाट केँ चौठक चंद्रमा जेकाँ त्यागि दियए (अर्थात् जेना लोक चौठक चंद्रमा केँ नहि देखैत अछि, ओहिना परस्त्रीक मुंह नहि देखय)॥३॥
चौदह भुवन एक पति होय। भूत द्रोह टिकइ नहि सोय॥
गुण सागर नामी नर सेहो। अल्प लोभ भल कहे न कियो॥४॥
भावार्थ:- चौदहो भुवन केर एकमात्र स्वामियो जे छथि, ओहो जीव सँ वैरी कय केँ नहि टिकि सकैत छथि (नष्ट भऽ जाइत छथि)। जे मनुष्केय गुणक समुद्र आ चतुर हो, ओकरा चाहे कनिकबो लोभ कियैक नहि हुअय, तैयो ओकरा कियो भला नहि कहैत छैक॥४॥
दोहा :
काम क्रोध मद लोभ सब नाथ नरक के पंथ।
सब परिहरि रघुवीर भजू भजैत जेना छथि संत॥३८॥
भावार्थ:- हे नाथ! काम, क्रोध, मद और लोभ – ई सबटा नरक केर रास्ता छी, एहि सबकेँ छोड़िकय श्री रामचंद्रजी केँ भजू, जिनका संत (सत्पुरुष) लोकनि भजैत छथि॥३८॥
चौपाई :
तात राम नहि नर भूपाला। भुवनेश्वर कालहु केर काला॥
ब्रह्म अनामय अज भगवंता। व्यापक अजित अनादि अनंता॥१॥
भावार्थ:- हे तात! राम मनुष्य के राजा मात्र नहि छथि। ओ समस्त लोकक स्वामी और काल केर सेहो काल थिकाह। ओ (सम्पूर्ण ऐश्वर्य, यश, श्री, धर्म, वैराग्य एवं ज्ञान केर भंडार) भगवान् छथि, ओ निरामय (विकाररहित), अजन्मा, व्यापक, अजेय, अनादि और अनंत ब्रह्म छथि॥१॥
गो द्विज धेनु देव हितकारी। कृपा सिंधु मानुष तनुधारी॥
जन रंजन भंजन खल ब्राता। वेद धर्म रक्षक सुनु भ्राता॥२॥
भावार्थ:- ओहि कृपा के समुद्र भगवान् पृथ्वी, ब्राह्मण, गो और देवता लोकनिक हित करबाक लेल मात्र मनुष्य शरीर धारण कयलनि अछि। हे भाइ! सुनू, ओ सेवक सब केँ आनन्द दयवला, दुष्टक समूह केर नाश करयवला आ वेद तथा धर्म केर रक्षा रकयवला छथि॥२॥
तिनक वैरि तजि नमबू माथा। प्रनतारति भंजन रघुनाथा॥
दियौन नाथ प्रभु केँ वैदेही। भजू राम बिनु हेतु सनेही॥३॥
भावार्थ:- वैरी (शत्रुता) त्यागिकय हुनका मस्तक नवाउ। ओ श्री रघुनाथजी शरणागत केर दुःख नाश करयवला छथि। हे नाथ! ओहि प्रभु (सर्वेश्वर) केँ जानकीजी दय दियौन आर बिना कोनो कारण सिनेह करयवला श्रीराम जी केँ भजू॥३॥
शरण गेल प्रभु ताहि न त्यागल। विश्व द्रोह कृत पाप यदि लागल॥
जिनक नाम त्रय ताप नशावन। से प्रभु प्रकट बुझू हिय रावण॥४॥
भावार्थ:- जेकरा संपूर्ण जगत् सँ द्रोह करबाक पाप लागल छैक, शरण गेला पर प्रभु ओकरो त्याग नहि करैत छथि। जिनकर नाम तीनू ताप केँ नाश करयवला अछि, वैह प्रभु (भगवान्) मनुष्य रूप मे प्रकट भेला अछि। हे रावण! हृदय मे ई बुझि लिअ॥४॥
दोहा :
बेर बेर पद लागिकय विनय करी दसशीश।
परिहरि मान मोह मद भजू कोसलाधीश॥३९क॥
भावार्थ:- हे दशशीश! हम बेर-बेर अहाँक चरण लगैत छी आर विनती करैत छी जे मान, मोहआर मद केँत्यागिकय अहाँ कोशलपति श्रीरामजीक भजन करू॥३९ (क)॥
मुनि पुलस्ति निज शिष्य सँ कहि पठेला ई बात।
तुरत से हम प्रभु सँ कहल पाय सुअवसर तात॥३९ (ख)॥
भावार्थ:- मुनि पुलस्त्यजी अपना शिष्य केर हाथे ई बात कहा पठेलनि अछि। हे तात! सुंदर अवसर पाबिकय हम तुरंते से बात प्रभु (अहाँ) सँ कहि देलहुँ॥३९ (ख)॥
चौपाई :
माल्यवंत अति सचिव सियान। हुनक वचन सुनि अति सुख मान॥
तात अनुज छथि नीति विभूषन। से हिया धरू जे कहथि विभीषण॥१॥
भावार्थ:- माल्यवान् नाम केर एक बहुते बुद्धिमान मंत्री छल। ओ हुनकर (विभीषणजीक) वचन सुनिकय बहुत सुख मानलनि (और कहलखिन -) हे तात! अहाँक छोट भाइ नीति विभूषण (नीति केँ भूषण रूप मे धारण करयवला अर्थात् नीतिमान्) छथि। विभीषण जे किछु कहि रहल छथि ओकरा हृदय मे धारण कयल जाउ॥१॥
रिपु उत्कर्ष कहय शठ दुनू। दूर न करय एतय सँ कुनू॥
माल्यवंत गृह गेला बहुरि। कहथि विभीषण पुनि कर जोड़ि॥२॥
भावार्थ:- (रावण कहलकैक -) ई दुनू मूर्ख शत्रु केर महिमा बखानि रहल अछि। एतय कियो छँ? एकरा सब केँ दूर कर न! तखन माल्यवान् त अपन घर वापस चलि गेलाह मुदा विभीषणजी हाथ जोड़िकय फेरो कहय लगलाह – ॥२॥
सुमति कुमति सभक हिय रहय। नाथ पुराण निगम से कहय॥
जतय सुमति ओतय संपत्ति नाना। जतय कुमति ओतय विपत्ति निदाना॥३॥
भावार्थ:- हे नाथ! पुराण और वेद एना कहैत छैक जे सुबुद्धि (नीक बुद्धि) और कुबुद्धि (खोट बुद्धि) सभक हृदय मे रहैत छैक, जतय सुबुद्धि अछि, ओतय नाना प्रकार केर संपदा (सुख केर स्थिति) रहैत अछि आर जतय कुबुद्धि अछि ओतय परिणाम मे विपत्ति (दुःख) रहैत छैक॥३॥
अहाँ हिय कुमति बसल विपरीता। हित अनहित मानी रिपु प्रीता॥
कालराति निशिचर कुल केरी। ताहि सीता पर प्रीति घनेरी॥४॥
भावार्थ:- अहाँक हृदय मे उल्टा बुद्धि बैसि गेल अछि। एहि सँ अहाँ हित केँ अहित आ शत्रु केँ मित्र मानि रहल छी। जे राक्षस कुल केर लेल कालरात्रि (केर समान) छथि, ताहि सीता पर अहाँक बड़ा प्रीति अछि॥४॥
दोहा :
तात चरण गहि माँग करी राखू मोर दुलार।
सीता दियौन राम केँ अहित न होय तोहार॥४०॥
भावार्थ:- हे तात! हम पैर पकड़िकय अहाँ सँ भीख मंगैत छी (विनती करैत छी)। कि अहाँ हमर दु चरण पकड़कर आपसे भीख माँगता हूँ (विनती करता हूँ) जे अहाँ हमर दुलार राखू (हम बालक केर आग्रह केँ स्नेहपूर्वक स्वीकार करू) श्री रामजी केँ सीताजी दय दियौन, जाहि मे अहाँ अहित नहि होयत॥४०॥
चौपाई :
बुद्ध पुराण श्रुति सन्मत वाणी। कहल विभीषण नीति बखानी॥
सुनैत दसानन उठल रिसाय। खल तोर निकट मृत्यु आब आय॥१॥
भावार्थ:- विभीषण पंडित (बुद्धिमान), पुराण और वेद द्वारा सम्मत (अनुमोदित) वाणी सँ नीति बखानिकय कहला। लेकिन से सुनिते रावण क्रोधित भऽउठल आर बाज जे रे दुष्ट! आब मृत्यु तोहर नजदीक आबि गेलौक अछि!॥१॥
जियए सदा शठ मोर जियावा। रिपु केर पक्ष मूढ़ तोंहे भावा॥
कहय न खल अछि के जग माहिं। भुज बल जे जीतल हम नाहिं॥२॥
भावार्थ:- अरे मूर्ख! तूँ जियैत त छँ सदिखन हमर जियेला सँ (अर्थात् हमरहि अन्न पर पोसा रहल छँ), मुदा रे मूढऽ पक्ष तोरा शत्रु केर टा नीक लगैत छौक। अरे दुष्ट! बता न, जगत् मे एहेन के अछि जेकरा हम अपन भुजाक बल सँ नहि जीतने होइ?॥३॥
मोरा पुर बसि तपसी सँ प्रीति। शठ मिलय जो हुनके कह नीति॥
से कहि कयलक चरण प्रहार। अनुज गहय पद बारम्बार॥३॥
भावार्थ:- हमर नगर मे रहिकय प्रेम करैत अछि तपस्वी पर। मूर्ख! हुनके सँ जाकय मिल जो आ हुनके नीति बता। एना कहिकय रावण हुनका लात मारलक, मुदा छोट भाइ विभीषण (मारलो के बाद) बेर-बेर ओकर चरण टा पकड़ला॥३॥
उमा संत केर यैह बड़ाइ। मंद करत जे करहि भलाइ॥
अहाँ पिता सम भले मोहे मार। राम भजब हित नाथ तोहार॥४॥
भावार्थ:- (शिवजी कहैत छथि -) हे उमा! संत केर यैह बड़ाइ (महिमा) थिकैक जे ओ खराबो कयला पर (खराब कयनिहारक) भलाइये करैत छैक। (विभीषणजी कहलखिन -) अहाँ हमर पिता समान छी, हमरा मारलहुँ से त नीके कयलहुँ, परन्तु हे नाथ! अहाँक भला श्री रामजी केँ भजने मे अछि॥४॥
सचिव संग लय नभ पथ गेला। सब केँ सुनाय कहथि ई भेला॥५॥
भावार्थ:- (एतेक कहिकय) विभीषण अपना मंत्रि लोकनि केँ संग लय आकाश मार्ग मे गेला और सबकेँ सुनाकय ओ एना कहय लगलाह -॥५॥


c: text/html

text:
“नमो तस्स भगवतो सम्मा सम्बुद्धस्स”- कदलीवनसँ निकलैत भिक्षु अपन उच्च स्वरसँ गाबि रहल छलाह।
महिषी गामक टोलसँ बाहर ई कदलीवन दूर-दूर धरि पसरल छल। एहिमे केराक घौर रहौ वा नहि अलेल जनमल आ अपनहि सड़ि गलिक’ खसल थम्ह एकरा आरो घनगर अवश्य बनौने छल। तें बाहरसँ तँ कथे कोन, किछु दूर धरि भीतर पैसियो कए एकर बीचमे बनल संघारामक कोनो गतिविधि देखल नै जा सकैत छल जेना ओ कदलीवन ओकरहि सुरक्षामे ठाढ़ सेनाक अभेद्य पंक्ति हो।
कदलीवनक भीतर ई संघाराम राजमहलक प्रतिकृति जकाँ छल। बीचमे कारी पाथरक सुदृढ़ मन्दिर आ ओकर चारूकात समतल छतवला मण्डप रहैक। मण्डपक चारूकात पोखरापाटन कोठली सभक पंक्ति छल। मन्दिरक एक-एक पाथरपर सुन्दर मूर्ति बनाओल गेल छल। देबाल, चौकठि, केवाड़ आ तक्खा सभपर बोधिसत्त्वक विभिन्न मुद्रामे मूर्ति बनल छल। गर्भगृहमे देवी ताराक सुन्दर, सौम्य आ स्निग्ध मूर्ति छल, जनिक आँखि अन्तरिक्ष दिस देखैत कोनो आदेशक प्रतीक्षा जेना कय रहल हो।
मन्दिरक पूर्वी द्वारक ठीक सोझाँमे महाश्रमणक आवास कक्ष सेहो मन्दिरक गर्भगृहसँ बेसी सुसज्जित छल। दुआरिपर लटकैत चीनांशुककपरदा तकर बाहर जप करबाक नाटक करैत दू टा कठमस्त श्रमणक पहरा ओकरा आर रहस्यमय बना देने रहैक। चारूकात मण्डपपर आसन लगओने श्रमण सभक पंक्ति गेरुसँ रंगल दिवाल जकाँ मन्दिर के घेरने सन छल। एकमात्र द्वारपर दू टा सैनिक पहरा दए रहल छल।
संघारामक भीतर सभ श्रमण अपन अपन आगाँमे कपड़ापर बनाओल चित्र टाँगि क’ जप कए रहल छलाह। ई सभ चित्र बोधिसत्त्व-पट छल जे हुनका लोकनिकेँ महाश्रमण लिखबाए प्रतिष्ठापित कए साधना करबा लेल देने रहथिन। सभ अपन अपन मन्त्र जपि रहल छलाह तें कोनो गलगुल नै। एकदम शान्त— नीरव—।
महाश्रमण अपन कक्षमे छलाह। हुनका जे आदेश देबाक छलनि से दय चुकल रहथि आ ओही आदेशक पालन करबाले थोड़बे काल पहिनहि एकटा श्रमण कदलीवन के टपैत मिश्रटोल दिस बढ़ि गेल रहथि जनिक उद्घोष सुनबामे आबि रहल छलैक-‘नमो तस्स भगवतो—’
मुदा मिश्रटोलमे तँ आइ दोसरे उकबा उठल छल। बात ई रहैक जे काल्हि गुरु षडानन मिश्रक दलानपर जखनि छात्र लोकनि यजुर्वेदक सोलहम अध्यायक संहिता पाठ घोखि रहल छलाह तखनि दू टा छँओड़ा चोर जकाँ आमक गाछपर चढ़ि सुनि नेने छल आ आइ भिनसरे महिसक पीठपर चढ़ि ओएह पाँती अधखिच्चू घोखि रहल छल- मानव महान् तो मूत—। आ ई सूनि नेने रहथि पण्डित प्रवर मण्डन मिश्र, जे ओही बाट देने धेमुड़ामे स्नान कय चल अबैत रहथि। ओहि दुनू छओड़ामेसँ एक छल गामक हजाम सुकलक बेटा आ दोसर विष्णुमिश्रक बेटा जे किछुए दिन पहिने षडानन मिश्र चौपाड़िसँ निकालि देल गेल छल किएक तँ ओ एक वर्ष धरि पढलाक बादो पाणिनीय शिक्षा ग्रन्थक पाठ सीखि नै सकल छल।
मण्डन मिश्र टोलपर अबितहिँ गरजय लागल रहथि- “आइ वेद भ्रष्ट भए गेल। जकरा संजोगिक’ रखबा लेल हमरा लोकनिक पुस्त-दर-पुस्त तपस्या कएलनि से आब अबंच नै रहत।” मण्डन मिश्रक स्वर कनबाक कारणें फाटि गेल छल।
मण्डन मिश्रक प्रति लोककेँ ततेक श्रद्धा रहैक जे हुनक आँखिक संकेतपर पूरा मिसरटोली जुटि सकैत छल आ ई तँ हुनक रोदन रहय। मिसरटोलीमे जेना आगि पसरि गेलैक आ तुरते ओ दुनू छओड़ा पकड़ि आनल गेल।
गुरु षडानन मिश्र बजलाह- “वेद श्रुति थिक। गुरुक मुँहसँ सुनिक’ हमरा लोकनि एकरा सीखल। जँ एकर अशुद्ध उच्चारण होमय लागत तँ भविष्यमे ई ओहिना भ्रष्ट भए जाएत जेना हमरा लोकनिक गमैया भाषा संस्कृतसँ भ्रष्ट भए गेल अछि। तें कहल गेल अछि जे वेदक रक्षा लेल व्याकरण पढ़बाक चाही। ई दुनू छओड़ा वेदक अशुद्ध उच्चारण कए ओकरा भ्रष्ट कएलक अछि तें धर्मशास्त्री विश्वमुख भट्टसँ आग्रह जे ओ एकर प्रायश्चितक व्यवस्था देथि।”
भट्ट महाशय किछु बजबाक लेल ठाढ़ होइते रहथि कि सुकल हजाम हन-हन पट-पट करैत आएल आ गरजए लागल- “भाँड़मे जाए अहाँ सभक वेद। एक बगुला कहलककेँ- तँ सभकेँकिआए लगलहुँ खबरदार! हम संघारामक हजाम छी। सभ दिन दस-दस महतमा के माथ छिलैत छी। ओ सभ अहाँ सभसँ बेसी पूजा-पाठ करै छथि। अपन फैसला अपनहि लग राखू। हमर बेटाकेँ कोनो दण्ड देब तँ जे किने से भए जाएत।”
सुकल हजामक चेतौनी प्रायः खतम नै भेल रहल तावतमे विष्णुमिश्र सेहो हाथमे खनती आ पीठपर मोटामे बान्हल खम्हारु नेने जुमलाह आ सोझे खनती उसाहने अपने बेटापर झुरलाह। लोक सभ ‘हाँ, हाँ’ करैत हुनक खनती छीनि लेलक नहि तँ ओ नेना खून भए जाइत। खनती तँ छिना गेलनि तैयो लाते-मुक्के बेटा के पीटय लगलाह- “कोन सख लागल छहु वेद पढ़बाक। की हेतहु पढ़ि क’। हमरहि संहिता रटि क’ की भेल? ने भरि पेट अन्न भेटल आ ने देह भरि कपड़ा। यैह भेंट, सारुख, करहर आ खम्हारुपर दिनक दिन खेपैत छी। जाहि वेदक अध्यापक षडाननक घरमे साँझक साँझ उपास पड़ैये, महान् मीमांसक आ वेदान्ती मण्डनक रक्त आ मांस जेना हुनक हवन कुण्डमे जरि गेल। ओहि वेदकेँ पढ़ि की होएत? आब के करबैत अछि यज्ञ? देखियौक संघाराममे, ऐश्वर्य जेना साकार भए आदेशक प्रतीक्षामे ठाढ़ हुअए। ‘पटल’क आगाँ जप कए’ पारासँ सोना बनएबाक विधि दिव्यज्ञानसँ खोजल गेल। केओ दुखीत पड़ैत तँ ओही संघाराममे झाड़-फूक आ दिव्य रसायनसँ रोगमुक्ति भेटैत छैक, भगवान् बुद्धक करुणा, दया, शान्ति महान् अछि। ओ स्वयं आबि लोकक सभटा कष्ट दूर करैत छथि। वेदमे तँ खाली निरीह पशु सभक अंग काटि-काटि क’ स्वाहा-स्वाहा करबाक विधान अछि।”
लोक सभ अप्रतिभ छल। विष्णुमिश्रक आक्रोश सामान्य नै छल। सत्ते, संघाराम के राज्याश्रय छैक। वैद्यराज जनार्दन मिश्र जनैत रहितहुँ धनाभावमे रसायनक प्रयोग नहि कए पबैत छथि, जंगल-झाड़सँ आनल काष्ठौधषियेसँ कहुना क’ भैषज्य कर्म करैत छथि।
भीड़ स्तब्ध छल। सभसँ बेसी आहत रहथि उभय-मीमांसाक महापण्डित मण्डन मिश्र। हुनका तँ सभटा आँखिक सोझाँ नाचि गेलनि। एक दिस बुद्धक नामपर महायान सम्प्रदायक जादू-टोना, तन्त्र-मन्त्र आ संघाराम सभमे पाशविक यौनाचार। आ ताहिपरसँ अनात्मवाद आ शून्यवादक सिद्धान्त ल’ क’ वैदिक सभसँ अड़ारि करब। बुद्ध कहियो अपनाकेँ सर्वज्ञ नै मानलनि। हुनक शालीनताकेँ ई सभ उला-पका क’ चाटि गेल। बुद्ध स्वयं सन्तान उत्पन्न कए संन्यास लेलनि आ एतय अबोध बच्चा सभकेँ मुड़ल जाइत अछि। स्वयं बुद्ध वेदमात्रक निन्दा नै कएलनि मुदा आइ वेदक निन्दा करब सिखाओल जाइत अछि।
सभकेँ चुप्प देखि सुकल हजामक साहस बढ़लनि ओ विष्णुमिश्रकेँ सम्बोधित करैत बजलाह- “पण्डित जी! तें त’ कहैत छी जे छोड़ू ई वेद आ यज्ञक झमेला। संघाराममे एखनि यक्षिणी, विकटा आ धूर्जटाक साधना आरम्भ हुअएबला अछि। कतहु बाहरसँ सूत्र-ग्रन्थ मँगाओल गेल अछि। एक अयुत मन्त्रजपक दक्षिणा एक दीनार भेटत। आ जँ यक्षिणी सिद्ध भए गेल तँ चारू पुरुषार्थ एकहिसँग। हम तँ अपन छओड़ा आ ओकर मायके पठा रहल छी। अहूँ सभ चली तँ गप्प करब।”
मण्डन मिश्र आहत छलाह। मुदा आगाँ किछु बाजि नै सकलाह। ओ जनैत रहथि जे हुनक अग्निहोत्रमे मिश्रटोलोक लोक किएक घटि रहल अछि आ टोलपर केओ दुखीत पड़ैए त’ ओकरा वैद्यक ओत’ नै ल’ जा क’ संघाराममे किए लए जाइत अछि। सभटा जनितहुँ मण्डन चुप्पे रहलाह।
तावतमे कदलीवनसँ निकलि ओ श्रमण सेहो पहुँचलाह- “नमो तस्सो—। अहाँ सभके कोन कष्ट अछि? सभटा दूर भए जाइत। भगवान् बोधिसत्त्वक शरणमे आउ। ओ करुणामय अहाँक सभ कष्ट दूर कए देताह। हुनक शक्ति माँ तारा अहाँक बीच साक्षात् छथि। आर्या ताराक उपासना करू।”
आब मण्डन मिश्रकेँ चुप रहि नहि भेलनि। ओ श्रमणकेँ संबोधित करैत बजलाह- देखू श्रमण! जाहि बुद्धक अहाँ नाम लेलहुँ ओ करुणामूर्ति छथि, हुनक उपदेशमे सभक प्रति दया, करुणा आ समभावक प्रदर्शन अछि तेँ ओ अनुकरणीय छथि, आदरक पात्र छथि, मुदा हमरा लोकनिक वैदिक धर्ममे व्यक्तिपूजा अथवा सोझ शब्दमे मनुखदेवाक उपासना नहि अछि। हम सब अग्नि, सूर्य, विष्णु, रुद्र, दश दिक्पाल, नवग्रह, वाक् आदि अतिमानवीय देवक उपासना करैत छी, शरीरी ऋषिलोकनिक तर्पण करैत छी। बुद्ध ऋषि अवश्य छलाह, हुनका देव मानि लेब अभीष्ट नहि। रहल आर्या ताराक प्रसंग, तँ ओ अहूँ सभक सम्प्रदायमे मातृशक्तिक प्रतीक छथि। ओ दुर्गा, महिषमर्दिनी, वाग्देवतासँ अभिन्न मातृदेवी थिकीह, तेँ हमरहु लोकनिक उपास्या थिकीह, मुदा अहाँ लोकनिक ई गुह्य साधना निन्दनीय अछि। मायकेँ बजएबाले गुप्तस्थानक कोन आवश्यकता! आ संगहि सार्थक स्तोत्रक स्थानपर ई अनर्थक मन्त्र सभ हं हां हिं हूँ सभ कोनो अनपढ़ लोकके भरमाए सकैत अछि, एहि मिश्रटोलक वैदिक सभके नहि।”
ओ श्रमण किछु बाजए चाहिते रहथि कि षडानन मिश्र मुसकियाइत बजलाह-“सार्थक मन्त्र किं वा पुराण पढ़बाक लेल’ व्याकरण आ शिक्षा शास्त्र छओ वर्ष पढ़ए पड़तनि। एतए तँ केश काटएमे जतेक काल लागए ओतबे कालमे हरबाहसँ आचार्य भए जाइत छथि। तखनि भ्रां भ्रीं भ्रूंसँ बेसी की कए सकताह सेहो चुप्पेचाप। केओ सूनि नै लिअए। यैह थिक हिनक गुह्य साधनाक तात्पर्य।”
गेरुआ वस्त्रधारी ओ श्रमण भीतरे-भीतरे जे जरि गेल होथि, मुदा मुखक भाव बदलए नहि देलनि। ओ बजलाह- “अहाँ लोकनि विद्वान् छी। हम एतए शास्त्रार्थ करए नै महाश्रमणक एकटा सूचना लए आएल छी। एहि संघाराममे उपयोगक लेल कुमारि कन्याक हाथक काटल कर्पाससूत्र चाही। अहाँ लोकनिक घरमे अनेक कन्या छथि। दक्षिणाक रूपमे दीनार भेटत आ हुनका लोकनिकेँ प्रतिदिन संघाराममे भोजनो कराओल जाएत। काल्हि भोजनक कालमे हम लए जेबा लेल उपस्थित भ’ जाएब।”
-“अओ श्रमण! संघाराममे कार्पाससूत्रक कोन प्रयोजन! एतए तँ चीनांशुकक व्यवस्था स्वयं महाराज करैत छथि।”- एकटा गृहस्थ बाजि उठलाह।
-“सूत्रक प्रयोजन गुह्य अछि। एकरा हम प्रकट नै कए सकैत छी।”
“मुदा हम जनैत छी श्रमण!” मण्डन मिश्र बजलाह -“हमर गुरुचरण भट्ट महाशय हमरा कहने रहथि जे कुमारि कन्याक काटल सूतसँ ‘बोधिसत्त्व पट’ बनैत अछि आ ओकर आगाँमे विभिन्न प्रकारक साधना कएल जाइछ। की सैह बात छियै ने श्रमण!’
श्रमण परिपक्व रहथि, ओ उत्तेजित नै भेलाह किन्तु गरदनि लटका क’ गोंगियेलाह-‘हँ! ओ धूर्त, छद्मवेष कुमारिल भट्ट अवश्य सभटा गुह्य जानि गेल रहथि। मुदा आइ हुनक शिष्यकेँ हम ताकि लेबामे सक्षम भेलहुँ, तकर हमरा गौरव अछि।’
-“तँ की महाराजसँ कहि भकसी झोंकबाक मरबा देब आ कि हमर गुरुए जकाँ पहाड़परसँ धकेलि देब।” मण्डन मिश्र बजलाह।
-“अहाँ आइयो वैदिक धर्मक पताका कन्हेठने संघारामक साधनाक विरोध कए रहल छी। हमरा अहाँक सभटा क्रिया-कलापक सूचना अछि। अहाँ सनक विद्वानकेँ एतेक छोट दण्ड नै भेटबाक चाही वैदिकप्रवर!’ श्रमण महाराजहि जकाँ आदेश-स्वरमे बजलाह। लंकामे जे सबसँ छोट सेहो उनचास हाथ!
श्रमण अपन अयबाक उद्देश्यमे कोनो विचलन नै चाहैत रहथि तें फेर बजलाह-“अहाँ लोकनिक घरमे कुमारि कन्या होएबे करतीह। ओ सभ टकुरीसं सूत काटि धनोपार्जन कए सकैत छथि। तखनि रहल वाङक गप्प, से जँ अहाँ लोकनिक बाड़ीमे नहि हुअए तँ हमही पठबाए देब।”
-“हुनका लोकनिकेँ अध्ययन रहैत छनि, गृहकार्य रहैत छनि। प्रातःकाल यज्ञ आ देवपूजनक व्यवस्था, तकर बाद काव्यक अध्ययन, फेर चित्रकला, संगीतकला आदि सीखैत छथि। बेचारी सभके फुरसति कखनि जे टकुरी चलओतीह।”- षडानन मिश्र बाजि उठलाह
-‘बेटीकेँ पढाक’ की होयत। स्त्री तँ मायाजाल थिक। ओकरा जतेक सबल बनाएब ओतेक जालमे फँसब।’
मण्डनमिश्र वृद्ध तँ छलाहे एहन बात के सहि नहि सकलाह- “श्रमण! अहाँ सीमासँ बाहर जाए रहल छी। हमर वैदिक धर्ममे नारी बिना पुरुष सर्वकर्मानर्ह छथि। हमरा सभक परम्परामे गार्गी, अपाला, रोमशा, वाक् आदि ब्रह्मवादिनी छथि। नारीक अपमान हम सभ नहि सहि सकब।”
मण्डनकेँ उत्तेजित देखि सभ केओ श्रमण दिस वक्र दृष्टिए देखैत घोषणा कएल- “हम सभ कार्पास सूत्रक कोनो व्यवस्था नै कए सकब, जाऊ महाश्रमणकेँ कहि देबनि।”
श्रमण स्थिति बिगड़ल देखिर उलचटे पयरें संघाराम दिस घुरि गेलाह।
अगिला पृष्ठ संख्या 2

robotstxt: allowed

filter: keep


text:
नई दिल्ली। 01 दिसंबर। घर म' सोना रखबाक लेल मोदी सरकार एक बड़का फैसला लेलन्हि। वित्त मंत्रालय घोषणा करैत कहलनि कि विवाहित महिला 500 ग्राम, अविवाहित महिलाएं 250 ग्राम आर पुरुष 100 ग्राम तक सोना जांच केँ दायरा सँ बाहर राखल गेल अछि। आयकर विभाग केँ एहि फैसला केर मुताबिक, पुश्तैनी आर घर म' राखल सोना पर कुनु टैक्स नहि लागत। ऐहिक संगे - संग लोग क' आय केर हिसाब सँ सोना रखबा पर पाबंदी नहि होयत।
अपने क' बता दी कि देश केँ सर्राफा बाजार केँ कारोबारि सभ पिछ्ला दुइ सप्ताह म' सभ सँ बेसी सोना की कीनना छैथ। सर्राफा बाजार केँ कारोबारि सभ क' डर छैन्ह कि कहीं सरकार सोना केर आयात पर किछ प्रतिबंध नहि लगा दैथ। गौरतलब अछि कि दुनिया भरी म' भारत सोना केँ दोसर सभसँ पैघ खरीदार देश अछि। संगहि इयो मानल जे रहल अछि कि 1000 टन सोना भारत म' कालाधन केर रूप म' पड़ल अछि। 500 -1000 टक्का केँ नोट बंद भेलाक बाद बड़ा पैमाना पर लोग सभ अप्पन कालाधन सोना किंबा म' खपा देलन्हि। 500 -1000 टक्का केँ पुरनका नोट बंद होयबाक घोषणा के दिन देश भरी म' देर राति सोना कीनल गेल छल। गुजरात आर मुंबई समेत कैको इलाका केँ तस्वीर सेहो सामना आयल छल। आब देखबाक ई अछि कि माेदी सरकार केँ एहि फैसला केँ लोग पर की असर पड़ैत अछि।


text: पटना। ऐतिहासिक विरासत समेटे दरभंगा राज किला क सरकार अधिग्रहण करबाक तैयारी मे अछि। मकसद एहि पुरातात्विक महत्व क भवन क संरक्षण-संवर्धन अछि। सरकारी स्तर पर दरभंगा राज किला आ अहिल्या स्थान कए संरक्षित क्षेत्र घोषित करबाक कार्रवाई चलि रहल अछि। कला आ संस्कृति विभाग क अनुसार हाल मे विभाग आ पुरातत्व निदेशालय क संयुक्त बैठक मे दरभंगा राज किला कए बिहार प्राचीन स्मारक आ पुरातात्विक स्थल, अवशेष आओर कला निधि अधिनियम 1976 क उप धारा 12 क आलोक मे अधिग्रहण क प्रस्ताव बढ़ेबा पर सहमति बनल अछि। सरकार किला मे अतिक्रमण आ बेजा तरीका स सम्पत्ति क खरीद-फरोख्त पर विराम लगेबाक प्रयास मे अछि। सरकार क चिंता राज्य मे पसरल एहन तमाम पुरातात्विक महत्व क स्थल कए लकए अछि। हाल मे सरकार पैघ संख्या मे एहन स्थल कए संरक्षित घोषित केलक अछि। सबटा संरक्षित पुरास्थल कए सोलर लाइट स जगमग करबाक योजना अछि। कला संस्कृति सचिव एकरा लेल विभाग क इंजीनियरिंग सेल कए इ निर्देश देलथि अछि जे सबटा पुरास्थल पर सोलर लैंप क आवश्यकता क गणना करैत अनुमानित लागत क प्रस्ताव पठेबा लेल ब्रेडा स अनुरोध कैल जाए। काज जल्द हुए एकरा लेल व्यक्तिगत संपर्क कैल जाए। रोशनी क संग हर पुरातात्विक महत्व क स्थल-स्मारक क सुंदरीकरण क लेल बागवानी, सफाई आ एकर रखरखाव क काम आउटसोर्सिग क जरिए करेबाक निर्णय सेहो लेल गेल अछि।


text:
विशेष संपादकीय
मिथिला राज्यक माँग, मिथिलाक समग्र विकास आ मैथिल जनमानस मे राजनैतिक जनचेतनाक प्रसार केर अन्तिम उपलब्धिक वास्ते अलग-अलग धर आ समूह मे बँटल आन्दोलनी केँ एकजुट करबाक पुण्य विचार सँ आयोजित मिथिला समागम, मधुबनी केर सन्दर्भ!!
व्यथा कथाक उद्घोषक आ सीता पर रामक दुराचार केर भावना समेटनिहार – मैथिली तथा हिन्दी कवि आ गीतकार उमाकान्त झा बक्शी द्वारा कैल गेल आह्वान ‘मिथिला समागम’ अन्त मे वैह ‘ढाक केर तीन पात’ बनिकय कार्यक्रम समापनक संगहि संपन्न भऽ गेल।
सरोकारवालाक न्यून सहभागिता सँ ई पूर्णरूपेण असफल प्रमाणित भेल। जाहि ठाम आयोजन भेल छल कम सँ कम ओतुको सर्वदलीय समावेशी राजनैतिक-सामाजिक कार्यकर्ता केँ आमंत्रण कैल जाइत तऽ शायद एकटा अधिवेशनक रूप मे ई कार्यक्रम अपूर्व सफलता पबैत। मुदा गोटेक चोरूक्का काज मे माहिर मिथिलावादी नेतृत्वकर्ताक आउटडेटेड योजना-प्रारूप सँ ई कार्यक्रम अपेक्षा सँ अत्यन्त न्यून स्तरक भेल।
फेसबुक पर सक्रिय अनेकानेक प्रचारबाजो लोकनि जँ एहि मे बैढ-चैढकय सहभागी बनैत तऽ एकटा परिणाममूखी उपलब्धि भेटैत। मुदा पहिने सँ बुझल एकमात्र जमीन पर काज कय रहल संस्था ‘अखिल भारतीय मिथिला पार्टी’ अपन नीक सहभागिता दैत येन-केन-प्रकारेन एहि परिकल्पना केँ साकार केलनि, ओ सब धन्यवादक पात्र छथि, यैह प्रमाणित भेल।
जरुरतो वास्तव मे अभामिपा केँ छैक, कारण ई पार्टी जमीन पर काज करबा हेतु अपन जी-जान लगौने अछि। दुइ दिनक कार्यक्रम मे पहिल दिन करीब ४० जन विभिन्न संस्थाक प्रतिनिधि एलाह, दोसर दिन सेहो २०-२२ गोटे रहलाह। पहिल दिन विचार-विमर्श ततेक गंभीरता सँ भेल जे ११ बजे सँ शुरु कार्यक्रम रातिक ९ बजे तक चलल। धरि ठोस योजना कि बनल से नहिये आयोजक केँ पता छन्हि आ नहिये एहि मे सहभागिता देनिहार प्रतिनिधि लोकनि केँ, मुदा ७२ वर्षक उमेर मे कोलकाता सँ आबि मिथिलाक मूलभूमि पर प्रयास केलनि ताहि वास्ते ओ अत्यन्त सराहना आ प्रशंसाक पात्र अवश्ये भेला।
एहि समागम केर परिकल्पनाकार आ मुख्य संयोजक उमाकान्त झा बक्शी केर अपनहि एक लेटेस्ट रचना जे वास्तव मे समागमे वास्ते लिखलो गेल छल: ‘मिथिला-मैथिलीक आन्दोलन अछि खड-खड मे टूटल। नेता सबके वाक् युद्ध और जनता छथि सूतल॥’ पूर्णरूपेण एहि समागम मे सेहो यैह भेल।
उद्देश्य रहल जे कोना मिथिलाक मुद्दा लेल राजनैतिक एकजुटता चाही तऽ ओहि मे एकटा फूकास्टर संस्थाक मधुबनी इन्चार्ज ‘मंचासीन अतिथि’ कार्यक्रमक उद्देश्य आ विषय सँ इतर ‘शराबबंदीक आवश्यकता’ पर अपन संबोधन करैत सभाक ध्यान ओहि दिशामे कार्य करबाल लेल आकृष्ट केलनि।
ओतहि एक दोसर प्रतिनिधि राइज फर मिथिला सँ सनसेट करबाक भरपूर कूचेष्टा पैछले वर्ष झंझारपुर संसदीय चुनावकाल मे कएनिहार आ घोषणा पर घोषणा टा कएनिहार प्रतिनिधि कहलैन जे ‘मैथिल कियो नहि, सब अपन-अपन जातीय अहंकार मे डूबल…. मिथिलाक हितैषी बनबाक स्वांग टा कैल जा रहल अछि।’
मुण्डे-मुण्डे मतिर्भिन्ना! जे मैथिल केर स्वभाव होइत छैक ताहि सँ कनिको इतर कोनो योजनाबद्ध आ प्रासंगिक वार्ता कतहु नहि छल एहि समागम मे।
अखिल भारतीय मिथिला पार्टीक राष्ट्रीय संयोजक रत्नेश्वर झा सहित राज्य संयोजक सदरे आलम खान, महासचिव अरविन्द कुमार झा, महिला नेत्री लोकनि आ खास मे खास बेनीपट्टी विधानसभा क्षेत्र सँ उम्मीदवारी देनिहार बीरबल यादव, मुजफ्फरपुर सँ संजय मिश्रा, बिठौली सँ श्याम झा, संजय मंडल व अन्य केर उपस्थिति सँ ई समागम अपन विषय आ उद्देश्य दुनू कायम राखि सकल। यैह पार्टीक पूर्व राष्ट्रीय अध्यक्ष आ वयोवृद्ध मिथिलावादी नेता वर्तमान मे आदर्श मिथिला पार्टी सँ आबद्ध सुधीरनाथ मिश्र केर खास उपस्थिति आ विभिन्न प्रकारक सल्लाह-संयोजन मे संपन्न ई कार्यक्रम विषय आ लक्ष्य केँ स्थापित करबा मे आंशिक सफलता जरुर हासिल केलक। मैथिली तथा मिथिला लेल अपन जीवन समर्पित कएनिहार अत्यन्त अनुभवी अभियानी प्रो. उदय शंकर मिश्र आ कमलेश झा केर उपस्थिति सँ एहि कार्यक्रमक महत्व बढल।
संगहि प्रो. मिश्र समान प्रखर प्रवक्ताक व्याख्यान सँ उपस्थित प्रतिनिधि लोकनि भरपूर मातृभूमि-स्नेह उत्पन्न कए सकलाह। धरि ई नहि स्पष्ट भेल जे मिथिलाक्षेत्र मे कुल कतेक सीट पर गठबंधन कम सँ कम अहु दुइ दल मे भेल। कार्यक्रम मे डा. धनाकर ठाकुर केर अनुपस्थिति अपने आप मे एकटा गंभीर सवाल ठाढ कय देलक जेकर चर्चा बेर-बेर होइत रहल। डा. ठाकुर केर जिद्द आ ‘एकोहं द्वितियोनास्ति’ केर सिद्धान्त सँ कतेको लोक आहत भेल छथि, आ फेर ई भय बनले रहि गेल जे आखिर अभामिपा आ आमिपा मे समुचित गठबंधन बनैत कोनो क्षेत्र सँ मात्र एक्के टा उम्मीदवार चुनाव मे लड़त।
कार्यक्रमक पहिल दिनक अन्त मे रत्नेश्वर झा अपन फेसबुक स्टेटस सँ जानकारी करौलनि जे अभामिपा केर पूर्वक निर्णय १२९ विधानसभा क्षेत्र सँ एहि पार्टीक उम्मीदवार चुनाव लड़त ताहि मे सँ ओ मात्र ६५ सीट पर चुनाव लड़ब आ बाकी ६४ सीट मिथिला लेल कार्य कएनिहार अन्य राजनीतिक दल लेल छोड़ि देब ई प्रस्ताव समागम मार्फत रखबाक बात कहलनि। ओ ईहो कहला जे एहि मे मिथिलांचल मुक्ति मोर्चा तथा मिथिलांचल विकास पार्टी सँ हुनका कोनो तालमेल नहि भेलनि अछि। स्पष्ट हो जे एहि कार्यक्रम मे एहि दुओ दलक कोनो सहभागिता नहि देखायल। मैथिली जिन्दाबाद हिनका संग सम्पर्क करैत विस्तृत प्रतिक्रिया मंगलक जे ट्रेन मे यात्रा समाप्ति पर आइ सँ दुइ दिन पहिनहि पठेबाक बात कहने छलाह, मुदा तेहेन कोनो जानकारी एखन धरि नहि देलनि अछि।
मुदा उमाकान्त झा बक्शी संग दोसर दिनक कार्यक्रम प्रारंभ होइ सँ पूर्वहि पहिल दिनुका कार्यक्रमक उपलब्धि पर दूरभाष पर कैल गेल चर्चा मे हुनकर प्रस्तावना पर कोनो निर्णय समागम द्वारा नहि हेबाक बात कहलनि। संगहि, दोसर दिनक कार्यक्रमक मार्फत कोनो घोषणापत्र आ ठोस रणनीति बनबैत जमीन पर कार्य आरम्भ कैल जायत तेकर जबाब मे बस गोल-मटोल कामचलाऊ टाइप जबाब भेटल जे ‘देखू, ओ सबटा हेतैक। समापन सत्र धरि ई सब निर्णय लेल जायत।’
पहिल दिनुका कार्यक्रमक कोनो प्रेस विज्ञप्ति आदि हो तऽ उपलब्ध कराउ, तेकर जबाब भेटल जे प्रभात खबड़ आ हिन्दुस्तान पत्रिका आदि मे समाचार प्रकाशित अछि ओहि माध्यम सँ ग्रहण करय पड़त कारण व्यस्तताक चलते फेसबुक मार्फत ई सब देबा मे असमर्थ छलाह। बाद मे फेसबुक मार्फत कवितात्मक शैली मे समागम केर समाचार देलनि: “१८ जन संगठन के एक स्वर मे उद्घोष। मिथिलावादी पार्टीक पक्ष मे एक-एक वोट॥”
पुन: श्री बक्शी जी अपन जीवनक एक अभूतपूर्व प्रयास आ मनक भावना केँ एकटा क्रान्तिगीत सँ एना समेटने छथि जे सच मे मिथिलाक जन-जन केर स्वर हेबाक चाही:
मिथिला क्रांति गीत
===========
मिथिला बासी करू बिचार।
सब दिन ठकलक छलिया नेता, पटना – दिल्ली के सरकार।
मिथिला सब दिन रहल अन्हार।।
मिथिला बासी करू बिचार।
——————————
नई सिंचाई के कोनो व्यवस्था, ने रोज़ी के साधन।
मिथिला चारागाह बनौलक झूठ फूस आस्वाशन।
जाति धर्म पर वोट मंगई छै सब नेता गद्दार।
मिथिला सब दिन रहल अन्हार।।
मिथिला बासी करू बिचार।
—————————–
मिथिलाबासीक तूँ तूँ मै मै, आ आपस के ईर्ष्या द्वेष।
देखि कनै छथि माय मैथिली और हसै अछि देस विदेश।
मिलिकय सब लडिऔ चुनाव मिलिकय मांंगू अधिकार।
मिथिला सब दिन रहल अन्हार।।
मिथिला बासी करू बिचार।
—————————-
अरसठि वरख बीत गेल औरो सहब ने आब उपेक्षा।
अपन एकता के बल पर हम करबै अप्पन रक्षा।
मिथिला के हम दीप जरबै माँ मैथिली केर पुकार।
आब ने मिथिला रहत अन्हार।
मिथिला बासी करू बिचार।
================================
ताहि उपरान्त श्री बक्शी जी स्वस्फूर्त अपन जे प्रतिक्रिया देलनि ओ काफी नकारात्मक आ निराशाजनक लागल। ओ लिखलनि जे किछु लोक एकर असफलताक प्रतीक्षा मे आ बेसी लोक सफलताक कामना कय रहल छलाह। एकताक दीप जरबय मे मिथिला समागम सफल भेल। एहेन नकारात्मक टिप्पणी कियैक आ एना निराशाक शिकार बनि ‘किछु लोक’ वला दाकियानूसी-झाडफानूसी प्रवृत्तिक प्रतिक्रिया संयोजनकर्ताक तरफ सँ नहि हेबाक चाही ई कहला पर उमाकान्त झा बक्शी मानू जेना अपन मोन भीतरक हमरा प्रति पीड़ा आ पूर्वाग्रह केँ रोकि नहि सकलाह आ हमरो पर वैह आरोप लागल जे हुनकर एहि प्रयास सँ हम सेहो असन्तुष्ट पक्ष रही आ असफलताक इन्तजार मे रही। समाचार सविस्तार मंगबाक अपन कर्तब्यनिर्वहन लेल सेहो हुनकर कोपभाजन बनय पड़ल – एतेक बेचैनी कियैक अछि प्रवीण नारायण जी – आदि सुनय पड़ि गेल। बाद मे फेर ओ अपन प्रतिक्रिया सँ निराशाक सीमा पार करैत देखेलाह जखन लिखलनि जे ‘मैथिली जिन्दाबाद केर ढोल फूटि गेल…’। हमरा तथापि हिनकर मिथिला-मैथिली प्रति निरंतर क्रियाशीलता पर गर्व अछि आ सदिखन रहत, खोरनाठी लऽ के खोरय मे बच्चे सँ माहिर प्रवीण सेहो समुचित प्रतिक्रिया जगहे पर देलकैन, ई सब चलिते रहैत छैक, मैथिल केर खंडी बुद्धिक होयब ओकरा सबहक स्वभाव मे होइत छैक। बुढ भेन्ने कि!
आम तौर पर यैह प्रचलित छैक जे मिथिलाक मुद्दा पर अपन राय सँ ऊपर आम राय कोना बनत ताहि लेल आपसी सहमति रहितो मोनक क्लेश केर कारण धरातल पर कहियो चलिये नहि पबैत छैक आ फेर आपसे मे एक-दोसर पर व्यक्तिगत थाल फेका-फेकी आ शब्दवाण केर हुराहुरी शुरु भऽ जाइत छैक मैथिलजन मे। राज्यक आवश्यकता पर सबहक अलग-अलग राय, कियो विकासक आवश्यकता लेल संघर्षक बात कहत तऽ कियो मिथिलावाद राजनीतिकर्ता लेल समर्थनक बात करत – एहि तरहें सजग समाज मे जखन स्वस्फूर्त विभाजन चरम पर छैक तऽ अनुगामी समाज जे श्रेष्ठक आचरण सँ अपन कर्म-कर्तब्यक निर्धारण करैत छैक ओकर निर्णय कतेक मैथिली-मिथिला सँ प्रभावित हेतैक ई स्वत: अनुमान लगाबय योग्य छैक। जरुरत एक्के टा छैक, लोकतंत्र मे सदा लोक संग सरोकार बढाउ, लोकमानस मे विषय केँ स्थापित करू। जहिया जनभावना मे मिथिला राज्यक मुद्दा प्रवेश पाबि जायत तेकर बाद कि नेता आ कि अभिनेता…. राज्यक निर्माण करने बिना भौगोलिक दृष्टिकोण सँ अत्यन्त मर्मस्पर्शी भारतीय भूभाग यानि मिथिला केँ राज्य सहित ओ सब अधिकार सौंपय पड़तैक भारत सरकार केँ जे कोनो मिथिलावासीक माँग रहतैक! बस जनभावना मे मिथिलाक प्रवेश आ जन-जन मे मैथिलपन केर भान!! यैह थिकैक कार्य वर्तमान!!


text:
झंझारपुर: [मणिभूषण राजू] झंझारपुर थानाक्षेत्रक सिमरा पंचायत स्थित मोहना केर नजदीक बनल पूर्णियाँक डीएम "प्रदीप कुमार झा" आ हुनक चाचा सुधाकर झा केर पैतृक आवास में राइत में चोरक उत्पात मचल। दूनू घर सटल-सटल अलग-अलग कैंपस में छल ।
चोर सब दूनू घरक लगभग डेढ़ दर्जन कमरा के ताला तोड़लक। घटनाक समय दूनू घर में कियो नञि छलैथ। भोरे लगभग 6 बजे काज करयवाली महिला किसुनी देवी ताला टूटल देखि आसपास के लोक केर एही घटनाक जानकारी देलक। सुधाकर झा केर घर में जहि तरह सँ समान आ गहनाक खाली डिब्बा फेकल भेटल ओहि सँ कयास लगाओल जा रहल अछि कि चोर सब लाख टका तक केँ समान सब पर हाथ मारलक। डीएम के घर के सबटा ताला टूटल छल मुदा चोरी के समान के अंदाजा नञि लागल।
सूचना पर भोरे थानाध्यक्ष बीडी सिंह दलबल संग घटनास्थल पर पहुँचलाह आ जाँच शुरू केलक। सर्किल इंसपेक्टर सनोवर खां आ बीडीसिंह कहलथि कि चोरी के सच्चाई जानय लेल एफएसएल के टीम के बजाओल गेल अछि।
#चोरी #पूर्णियाक डी. एम.#झंझारपुर #मैथिली समाचार


text:
चंदन कुमार दास हालही मे जेल सँ छुटिकें आयल छल। मृतकक परिवारक मुताबिक राहुल केँ दोस्त विजय मंडलक लड़का सांझक करीब 5 बजे राहुल केँ घर सँ बजा क' ल' गेल छल। बताओल जे रहल अच्छी कि ऐहिक बाद राहुल क' बहुत शराब पियाओल गेल। नशाक हालत मे बेसुध भ' चुकल राहुल केँ ओहिक बाद हत्याक मुख्य आरोपी चंदन केँ सौंप देल गेल। ऐहीक बाद चंदन राहुल केँ गोली माएर हत्या क' देलक।
राहुलक हत्याक बाद तमसायल लोग सभ शहर केँ मुख्य रोड दोनार चौक केँ जाम क' देलक। मौका पर पहुंचल पुलिस अधिकारी दिलनवाज अहमद लोग सभकेँ समझेबा बुझेबाक प्रयास कएलनि। दिलनवाज अहमद जानकारी देलथि कि मुख्य आरोपी चंदन केँ अलावा एक आओर आरोपी केँ गिरफ्तार क' लेल गेल अछि। पुलिसक मुताबिक दुनु पक्ष मे आपसी विवाद चैल रहल छल आओर दुनु पक्षक दिस सँ पहिनो हत्याक वारदात केँ अंजाम देल जा चुकल अछि।
आब एता सवाल ई उठैत अछि कि शराबबंदी बला बिहार मे आखिर एतेक आसानी सँ शराब कोना उपलब्ध भ' रहल अछि? मिथिला दैनिक पर समय - समय पर शराब पकड़बाक खबैर प्रकाशित होयत रहैत अछि मुदा शराब भेटनाई वाकई मे बंद भ' गेल अछि?


text:
संस्मरण
– सविता झा
आइ दुर्गापूजा देखय जा रहल छलहुँ त मेला देखकय अपन बाबूजीक याद आबि गेल। बात ओहि समयक अछि जखन हम बड़ छोट रही। साँझ में बाबूजी आबैथ त हम सब तैयार भ क बैसल रहैत छलहुँ जे मेला घुमअ जायब। ओही ठाम अन्तिम चारि दिन धूमधाम स पूजा होइत छलैक। दुर्गापूजा केर बेसब्री स इन्तजार रहैत छलय जे नव नव कपड़ा किनायत और तैयार भ क मेला देखय जायब, खुब खाएब पीब, खिलौना सब किनब। पहिले मनोरंजन केर यैह सब साधन रहैत छलैक। बाबूजी हमरा सबकेँ संग लय लैत मेला देखाबय जाइत रहथि। कमी रहितो कहियो कोनो बातक कमी हम सब भाइ-बहीन केँ कनिकबो महसूस नै होव’ देलथि। गाड़ी कय क हमरा सबकेँ जगह जगह केर दुर्गापूजा देखबैत छलथि। बिसरि नहि सकैत छी ओ दिन सब। दुनियादारी केर कोनो चिन्ता नहि, अपना धून में बचपन बितल छल। घर में सब स छोट होव’ के कारण मान-दान बेसी हुअय। आइ के दिन आर ओ दिन में बहुत अन्तर अछि। आइ स्वयं माँ बनलाक बाद बुझाइत अछि माँ और बाबूजी हमरा सब लेल कत्तेक करैत छलाह। दुर्गापूजा केर मेला देख कय बिसरल दिन याद आबि गेल, संगहि माँ बाबूजी जे आब एहि दुनिया में नहि छथि ओहो सब मोन पड़ि गेलाह अछि। एहसास होइय’ जे दुनिया में माँ बाप सन आब कियो नै होइत छैक। आँखि भरि गेल लिखैत-लिखैत। ओहि समय में हम रांची के भुर्कुन्डा नामक जगह पर रहैत छलहुँ। आब हम अपन मिथिलाक हृदयस्थली मधुबनी में रहैत छी। अहू जगह पर पूजा में भव्य आयोजन होइत छैक। हम एखनहुँ रोज साँझ में भगवती केँ साँझ देखाबय जाइत छी। लेकिन आब ओ बात कहाँ।


text:
विकिपिडिया:विकिपिडिया एसियाली महिना
नियम
- १ नवम्बर २०१६ ०:०० सँ ३० नवम्बर २०१६ २३:५९ के बिच अहाँद्वारा नव लेख बनाएल गेल (ठुट लेख नै) ।
- लेख कम से कम ३,५०० बाइट आ ३०० शब्दके होवाक चाही ।
- लेख उल्लेखनीयताके अनुसार बनल होवाक चाही ।
- लेखमे विश्वसनीय स्रोत, उद्दरण अनिवार्य रूपसँ होवाक चाही ।
- लेखमे कोनो किसिमक ट्याग नै लगबाक नै होवाक चाही ।
- लेख सूची नै होवाक चाही ।
- लेख जानकारीयुक्त होवाक चाही ।
- लेख एसियाली राष्ट्र वा अहाँक अपन राष्ट्रक बारेमे होवाक चाही ।
- एकटा आयोजकद्वारा बनाएल गेल लेख दोसर आयोजकद्वारा जाँच केल जाएत ।
- टिप्पणी: अन्तिममे आदमी न्यायकद्वारा लेखक जाँच कराएल जाएत ।
आयोजक
सहभागीसभ
भाग लेल जाए आ अपन योगदान एतयक राखल जाए । आयोजक लेख मापदण्ड अनुरुप अछि वा नै अछि से जाँच करि ठिक चिन्ह लगाएत ।
विकिपिडिया एसियाली महिनामे सहभागी होमएक लेल
#{{WAM user|YourUsername}}क प्रयोग करी । अहाँ कोनो समय सहभागिता जनाए सकैत छी ।
- अहाँद्वारा निर्माण कएल लेखके ई उपकरण मार्फत पेश करी । कृपया उपर दाहिनादिस 'लग इन'मे दाबी आ OAuth बाँकी काज कऽ देत । अहाँ ई उपकरणक इन्टरफेसके अपन भाषामे सेहो उपर दाहिनादिस सँ परिवर्तन करि सकैत छी ।
- अहाँद्वारा निर्माण कएल लेख पेश करलाक पश्चात उक्त उपकरण लेखमे एकटा आकृति थप करि देत तथा आयोजकसभ ओ लेखके पूनरावलोकनक लेल आवश्यक चिन्ह समेत थप करि देत । अहाँ अपन प्रगतीके ई उपकरणक प्रयोगसँ देख सकैत छी, जे अहाँक द्वारा निर्मित कतेक लेख स्विकारयोग्य अछि से देखाबत ।
- सहभागीसभ मे सँ जकर ४ स्विकारयोग्य लेख होइत ओ प्रयोगकर्ताके विकिपिडिया एसियाली महिना पोस्टकार्ड प्राप्त होइत । यदि अहाँ १५ टा स्विकारयोग्य लेख निर्माण करबै तहन विशेष पोस्टकार्ड प्राप्त करबै । मैथिली विकिपिडियामे सर्वाधिक स्विकारयोग्य लेख तयार करनिहार विकिपिडियनके "विकिपिडिया एसियाली राजदुत"क रूपमे सम्मान कएल जाइत आ निजके पोस्टकार्डक अलावा हस्ताक्षर सहितक प्रमाणपत्र समेत प्रदान कएल जाइत ।
- यदि अहाँके उपकारणक पहुँचमे कोनो किसिमक समस्या भेलापर अहाँ ई पृष्ठमे रहल अहाँक अपन प्रयोगकर्ता नाम संग पेश करि सकैत छी।
- यदि अहाँक कोनो प्रश्न अछि, तहन अहाँ प्रश्नउत्तर पृष्ठ देख सकैत छी वा विकिपिडिया एसियाली महिनाक वार्ता पृष्ठमे अपन प्रश्न पुइछ सकैत छी ।
कृपया नोट करी १ नवम्बर २०१६ सँ ३० नवम्बर २०१६ (UTC) धरि कएल सम्पादन मात्र गणना होइत ।
सहभागीसभ
- Zeetendra (वार्ता; टिप्पणी; जाँची):
- Biplab Anand (वार्ता; टिप्पणी; जाँची):
- PANKAJ DEO (वार्ता; टिप्पणी; जाँची):
- Tulsi Bhagat (वार्ता; टिप्पणी; जाँची):
- JuniorX2 (वार्ता; टिप्पणी; जाँची):
- Bijay chaurasia (वार्ता; टिप्पणी; जाँची):
- Nilamkarn (वार्ता; टिप्पणी; जाँची):
- SeniorStar (वार्ता; टिप्पणी; जाँची)
- Roshanchy (वार्ता; टिप्पणी; जाँची)
- Samiajha (वार्ता; टिप्पणी; जाँची)


text:
विचार आलेख
– राम बाबु सिंह, मधेपुर, मधुबनी
मदिरा स मुक्ति सुखी जीवन के लेल आवश्यक
भगवान बुद्ध केर कथन अछि कि जाहि राज्य में मदिराक सेवन आदर हएत ओतय महाकाल केर अभिशाप सँ नाश होएत चलि जायत। अकाल पड़ि सकैछ, औषधि सब काज केनाइ बन्द कय दैछ आ चारु कात सँ बिपत्ति घेर सकैछ। बिहार में आब बहार केर शुरुआत होयत से कहि सकैत छी।
ई वास्तव में सबसँ पैघ काज कएलाह मुख्यमंत्री नीतीश जी जाहि लेल राज्यक जनता सब हिनका कोटि कोटि धन्यवाद दय रहल अछि। मद्यपान पर पूर्ण प्रतिबन्ध बिहारक लेल अपार हर्षक विषय अछि।
एखन टटका टटकी बात छैक हमरहि गामक हे अहाँ सब संग साझा करबाक मोन भेल अछि। छैठ पूजा में गाम में रही। साँझ में अद्भुद दृश्य देखलहुँ। ग्रामीण महिला लगभग 300 केर संख्या में हाथ में बारहनि सोटा छीटा सटका लेने दौड़ल जाय आ संगहि जोर-जोर सऽ नारा सेहो लगबैत छल शराबक दोकान केर खिलाफ। हउ बाबू! कनिये काल बाद समाचार भेटल कि महिला सब दोकान केँ तोड़ि फोड़ि कय सबटा शराबक बोतल नाश कय देलकैक।
मदिरा पर प्रतिबन्ध गाम-घरक हिंसा सँ मुक्ति
फेर पुलिस पंचायत सब आयल। मुदा ग्रामीण सब सेहो महिला संग कदम ताल करय लगलाह। कारण आर कोनो उपाय नहि छल। हिनकर सभक आत्मविश्वास आ साहस देखि मोन में नव तरंग जेकाँ दौड़ि गेल। कारण पहिल बेर गाम में एहन असाधारण घटना देखबाक अवसर भेटल।
बीच गामहि में शराब पीबाक प्रथा अदौकाल सँ चलि रहल खराब परम्परा केर नाश भेल। गामक लोक सेहो खूब खुशी छथि। कारण पहिने साँझ होयत गाम में कोनो ने कोनो कात ब्यर्थ में झगड़ा झाँटी होएत छल। संगहि गाम में 30 स 35 साल केर छोटे उमेर केर लोक एहि शराब केर लतक कारण कालक ग्रास बनि चुकल अछि।
बिहार सरकार केर एहि कदम सँ राज्य में पैघ बदलाव आबि सकैत अछि। जेना घरेलू हिंसा, पति-पत्नी वा परिवार मे कलह, तरह-तरह केर बीमारी आदि सँ मुक्ति तऽ भेटबे करत, संगहि पारिवारिक सौहार्द्रता आ आर्थिक स्थिति मे सेहो गाम-घर तथा जनमानस मजबूत बनत।
आखिर शराब की छै आर कोण प्रकारे मनुखक जीवन केँ प्रभावित करैत छैक
मदिरा चाहे देशी हुए आ चाहे बिलायती, जाहि वस्तु सँ मादकता केर प्रभाव होएत अछि ओकर नाम “इथाइल अल्कोहल” आ आम भाषा में एकरा “अल्कोहल” कहैत छैक। गुणबत्ताक हिसाब सँ मदिरा में 1% सऽ लय केँ 59% धरि एहि अल्कोहल केर मिश्रण शराब मे रहैत छैक। मादकता बढ़ेबा में यैह अल्कोहल प्रमुख कारक तत्त्व थीक। शराबक सेवन कएनिहार मनुख मादकता मे अपना स्वयं पर सँ नियंत्रण हेरा लैत अछि, संगहि स्वास्थ्य पर सेहो बड़ पैघ क्षति पहुँचबैत रहैत अछि।
मदिरा सेवन केर तुरन्त आहार नली सोइखि लैत छैक आ फेर रक्त में मिल जाएत छैक। ओना शरीर में प्राकृतिक रूप सँ सेहो लगभग 4% अल्कोहल केर मात्रा अपनहि विद्यमान रहैत अछि जे कोशिका केर माध्यम सँ शक्ति में परिवर्तित करैत अछि आ यैह शक्ति प्रतिदिनक शारीरिक क्रियाकलाप में काज सेहो अबैत अछि। परञ्च एकर बाहरी डोज शरीर लेल अपकार बेसी करैत अछि, उपकार केर चर्चो करब बेकार अछि।
मदिरा सेवन पारिवारिक कलह केर प्रमुख कारण
मुदा जे बेसी मात्रा में आर निरन्तर पिबैत अछि तेकर शरीरक कोशिका केँ ओहि अल्कोहल केँ शक्ति में परिवर्तित करबाक लेल बेसी काज आ मेहनत करय पड़ैत छैक, जाहि मे समय सेहो बेसी लगैत छैक आर धीरे-धीरे यैह कारण शरीर क्षीण आ दुर्बल होएत कतेको प्रकारक बीमारीक घर बनि जाएत छैक। छोट छीन रोग सँ लड़बाक क्षमता सेहो शरीर केँ नै रहि जाएत छैक।
मदिरा सेवन सँ शरीर में स्फूर्ति भेटबाक समझ जे कियो बुझैत अछि तेकरा मानसिक रोगी कहि सकैत छी। एकर सेवन सँ मस्तिष्क शिथिलता केँ प्राप्त होएत छैक, चालि मे लड़खड़ाएत चलबाक आदि, लड़बड़ाएत बोली व आवाज, आ यदा-कदा बेहोशी धरि भऽ जाएत छैक, कतेको बेर साँस सेहो रुकय लगैत छैक आ मरणासन्न स्थित भऽ जाएत छैक।
मदिरा शरीर केर लेल जहर
मदिरा सेवन सँ शरीर में लाभ कनेको नै मुदा हानि होयब सुनिश्चित छैक। पिला सँ थकान दूर हएत आ स्फूर्ति आओत से स्पष्तः झूठ बुझाइ थीक। देखा-देखी पहिने सौख सँ लोक शुरू करैत अछि, वैह बाद में हिस्सख लागि गेला पर लोक केँ सेवन करब बाध्यता भऽ जाएत छैक।
ताहि हेतु कोनो परिस्थिति में मदिरा केँ छुबाक नै चाही। एकर सबसँ पहिने परिवार पर आ फेर समाज पर प्रतिकूल प्रभाव पड़ैत छैक। आर्थिक रूप सँ लोक केँ भिखारी बना दैत अछि ई पीनाय! लोक एकर अधीन में आबि चोरी चपाटी करबा में सेहो लज्जा नै बुझैत छैक। एकटा भयंकर मानसिक रोग जेकाँ बूझि एहि दुर्व्यसन सँ दूर रहि स्वस्थ जीवन जीबाक प्रयास करबाक चाही।
गांधी जी कहलाह कि जँ हम एको घन्टा वास्ते सर्वशक्तिमान शासक बनि जायब तऽ सबसँ पहिने मदिरालय पर ताला जरि देब।
सत्यानाशी मदिरा स आत्मरक्षा
मदिरा मनुखक शरीर केँ तिल-तिल गला दैत अछि। शारीर आ मष्तिष्क केर बर्बादी, धन केर अन्धाधुन्ध तबाही और दूरगामी सामाजिक दुष्परिणाम दैत अछि जाहि सँ सब प्रकारे विनाशे होयत अछि। अर्थात् समझदारी अहि में अछि कि एहि सर्वभक्षी असुर सँ अपन समय केँ ख़राब होमय सँ बचेबा में किछ ठोस कारगर प्रयास कयल जाए।


text:
हाजीपुरमे मस्जिद चौक लग लालकोठीक कातमे एकटा गौरीमुख शिवलिंग स्थापित छथि जतए किछु दशक पूर्व एकटा नव मन्दिर बनाओल गेल अछि। ई शिवलिंग अपन अनेक विशेषताक कारणें आध्यात्मिक आ ऐतिहासिक दृष्टिसँ महत्त्वपूर्ण अछि।
एहि शिवलिंग पर एक कात गौरीक मुख सेहो बनाओल अछि। एहि मुखक कानक गहना कर्णफूल अछि जकर एक कात “रा” आ दोसर कात “म” मिथिलाक्षरमे लिखल अछि।
जलधरीक नीचाँ अरघा पर अष्टदल कमल भूपुरक संग अंकित अछि। शिवलिंगक पर गायत्रीमन्त्र मिथिलाक्षर/तिरहुतामे अंकित अछि।
शिवलिंग पर नीचाँमे अन्नपूर्णाक मन्त्र परवर्तीकालमे देवनागरीमे खोधल गेल अछि।
एकर स्थापनाक सम्बन्धमे हाजीपुर महाविद्यालयक पूर्व दर्शन विभागाध्यक्ष डा. श्यामानन्द चौधरीक (दिवंगत) कथन छनि जे ई शिवलिंग मिथिलाक प्रसिद्ध तान्त्रिक महामहोपाध्याय मदन उपाध्यायक द्वारा स्थापित कएल गेल छल।
- बौद्धों की करनी का ठीकरा सनातनियों के माथे पर फोड़ना बंद करें!
- सामा-चकेबा : पक्षियों के संसार में मानवीय भावनाओं का लोक-पर्व
- भगवान् आदित्य की एक प्राचीन स्तुति
- भोजपुरी-संस्कृति फूहड़ नहीं, सनातन की कोमलता और मानवीयता से भरी-पूरी है- ‘धर्मायण’ पत्रिका, महावीर मन्दिर, पटना प्रकाशन
- भैया-दूज है भाई-बहन का असली पर्व
फेसबुक पर 2016 ई.मे एहि शिवलिंग पर चर्चा करैत डा. चौधरी लिखने रहथि जे
“Snchaudhary Hajipur प्रायः आहाँ हाजीपुर के हेलाबाजार स्थित गौरीशंकर महादेव के विषय में चर्चा कएल अछि।हिनकर स्थापना मिथिला के महान पंडित एवं तांत्रिक मदन उपाध्याय कएने छथि। ध्यान सं देखला सँ अष्ट कमल दल पर स्थापित शिवलिंग पर श्रीयंत्र एवं प्रत्येक कमल दल पर बीज मन्त्र अंकित अछि। लगभग 40 वर्ष पूर्व दिल्ली सं आयल शोध दल हमारा ओ मिथिलाक्षर में लीखल मंत्र आदि पढबा लए ओतए ल गेल छलाह आ हम हुनका सभ के पढ़ि क ई सभ कहलियन्हि।हाजीपुर में शिवइ सिंह पोखरि सेहो छैक। आदि आदि।डा. श्यामानन्द चौधरीक टिप्पणी
मुदा डा. शंकरदेव झाक कथन छनि जे
Shankerdeo Jha प्रायः ई शिवलिंग अठारहम शताब्दीमे उमानाथझा बख्शीक स्थापित कराओल छनि।डा. शंकरदेव झाक टिप्पणी
म.म. मदन उपाध्याय पर काज केनिहार आ हुनक ग्रामीण विद्वान् शोधकर्ता श्री विनयानन्द झा सूचित करैत छथि जे
Binayanand Jha Snchaudhary Hajipur मदन उपाध्याय द्वारा हाजीपुर मे भगवती स्थापनाक प्रसंग मे सेहो बात परंपरा सँ कहल जाइत आछि। किंतु निश्चित स्थान अज्ञात अछि। अपने एहि पर प्रकाश द’ सकैत छी वा आगू अन्वेषण क’ सकैत छी।डा. श्यामानन्द चौधरीक टिप्पणीक उत्तरमे श्रीविनयानन्द झाक टिप्पणी
मदन उपाध्याय के नाम जबलपुर के निकट भेड़ाघाट मे नर्मदा किनार योगिनी मंदिर सँ सेहो जोड़ल जाइत अछि।
एहि शिवलिंगक विशेषता अछि जे एकर अरघाक वलय पर देवनागरीमे सेहो “रामपद” लिखल अछि आ ओकरे कातमे “विश्वनाथ सहाय” सेहो अंकित अछि। रामपद शब्द लग एकटा चरणचिह्न सेहो अछि।
एकर सभ अभिलेखक अक्षर पाथर पर उभाडि कए लिखल गेल अछि, आन अभिलेख जकाँ खोधल नै अछि। एहि शिवलिंग निर्माणक ई सभसँ पैघ विशेषता थीक। एहि पर अग्रतर शोध आवश्यक अछि।
एहि गौरीशंकर शिवलिंगक सम्बन्धमे K.P. Jayaswal Research Institute, Patnaसँ प्रकाशित गजेटियरमे कहल गेल अछि जे-
Gauri-Sankara Temple: An inscribed black stone image of Ekamukhi sivalinga is placed in a modern temple. This temple is situated on a mound. The structural ruins of dwellings built in Lakhauri bricks (16×11×0.4cms.) were noticed on the mound, and this is locally called as Ballabhåcårya Ji Kå Baithaka.


text:
एहि घटनाक सूचना पर नगर डीएसपी, नगर थानेदार समेत आन पुलिस अधिकारी मौका पर पहुंचल। ओनाकि, ताधरी बदमाश अन्हारक फायदा उठा फरार भ' चुकल छल। एक संगठन घटनाक जिम्मेवारी लेना अछि। प्राप्त जानकारी केर मुताबिक फिल्म ‘पद्मावत' रिलीज भेलाक तीन दिनक बाद कैल्हि नगर थाना लग श्याम सिनेमा हॉल मे लागल छल।
पुलिसक कड़ा सुरक्षा मे दू शो खत्म सेहो भ' चुकल छल। तेसर शो 6.30 बजे शुरू भेल छल एहि बीच, राति करीब 8.35 बजे बदमाश सभ दू पेट्रोल बम फेकलक। एक बम सिनेमाघरक मेनगेट सँ करीब 25 फीटक दूरी पर गिरल। ओतहि, दोसर बम परिसर मे लागल ऊलेन मेलाक प्रवेश द्वार सँ 30-35 फीटक दूरी पर गिरल। एहि घटनाक बाद सिनेमाघर परिसर केँ पुलिस छावनी मे बदैल देल गेल अछि।


text:
शुभकामना सन्देश
– प्रवीण नारायण चौधरी
मैथिली-हिन्दीक महान स्रष्टा – श्यामल सुमन सर केर जन्मदिन पर प्रवीण शुभकामना
आइ सँ लगभग ९ वर्ष पूर्व – २०१२ अर्थात् २०६९ वि.सं. साल विराटनगर मे आयोजित विद्यापति स्मृति पर्व समारोह मे भेंट भेलाह एक महान कवि-गीतकार आ स्वयं सेहो मधुर कंठक धनी व्यक्तित्व श्री श्यामल सुमन। जमशेदपुर सँ आबिकय आयोजन केँ आशीर्वादित कएने रहथि। ‘ठोकलहुँ पीठ अपन अपनहि सँ…, यौ मैथिल जागू करू विचार…” जेहेन अभियानमूलक गीत-कविता सभक प्रस्तुति आइ धरि कान मे ओहिना गुंजि रहल अछि। रचनाक अपन वजन होइत छैक से एहेन-एहेन उच्चकोटिक स्रष्टा सभक रचना सँ हमरो जेहेन लेल-बकलेल श्रोता लेल बुझय योग्य होइत छैक। विद्यापति आइ धरि जे सुमिरल जाइत छथि से यैह रचनाधर्मिता आ विशेषताक कारण, जे हुनकर रचना जनसामान्य द्वारा अपना लेल गेल, आइ धरि लोक विद्यापतिक रचना गबैत स्वयं अपन आत्मा सँ भेंट करबाक अनुभूति पबैत छथि। ई कहाँ लगैत छन्हि किनको जे विद्यापति जी गाबि रहला हँ, बल्कि सब कियो यैह बुझैत छथि जे विद्यापति जी हमरे लेल ई रचना कय देलनि आ हम अपना लेल गाबि रहल छी।
आदरणीय सुमन सर द्वारा मैथिलीक किछु रचना हमरा दुबारा काल्हि फेसबुक पर देखायल। तरंगित भऽ गेल रही।
प्रेम-पूर्ण व्यवहार निपत्ता
तीख लगैत अछि, मुदा सच रहैत अछि। साहित्य जँ सही चेहरा नहि प्रस्तुत करत त क्षय स्वाभाविके हेतैक। कवि-कथाकार केँ समाज लेल सटीक चिन्तन करय पड़ैत अछि। जँ ओ मीठे-मीठ लिखता आ खाली रजनी-सजनी मे लागि जेता त ओहिना होयत जे मंच सँ मैथिलीक बड़का हितैषी बनू आ मंच सँ उतरिते घरवाली आ बाल-बच्चा संगे हिन्दी-नेपाली झाड़िकय वीर बनबाक कुचेष्टा करू।
सर केर हरेक रचना मे वजन रहैत छन्हि। हरेक रचना मे धर्मपत्नी आदरणीया ‘सुमन’ केँ सेहो रखैत छथि। अपनहुँ नाम मे टाइटिल केँ साइड कय अर्धांगिनी सहित स्थापित ‘अर्धनारीश्वर’ समान छथि। हमरा ठीक सँ ई बात नहि बुझल अछि, लेकिन अन्दाज लगबैत कहि रहल छी। हरेक रचना मे ‘सुमन’ केर समाहित करब हिनकर पुरुषत्व मे नारी तत्त्वक समावेशहि सँ पूर्णता अयबाक ब्रह्मसत्य केँ स्थापित करैत बुझाइत अछि।
सूखल धरती मे कोशिश कऽ, जल केर स्रोत बहायब हम
अहाँ अन्हरिया जतेक बढ़ेबय, ओतबे दीप जरायब हम
रूप मनुक्खक हम्मर सभहक, पशुता छूटल नहि एखनहुँ
कोना कम हेतय वो पशुता, घर घर लोक जगायब हम
निज स्वारथ मे सबटा माटि, बनि कोदारि सब जमा करय
खुरपी बनिकय आस पास केर, स्वारथ केँ सहलायब हम
असगर खुशी अगर कतबो छी, दुई कौड़ी के मोल ओकर
कृष्ण कन्हाई नहि छी तैयो, किछु किछु खुशी लुटायब हम
शास्त्र मे वर्णित अपन काज सँ, लोक, देवता बनय सुमन
मृत्यु काल तक नेक कर्म सँ, जीवन सफल बनायब हम
एहि तरहक सैकड़ों रचना हिनकर छन्हि। जी! प्रकाशित आ वितरित – पाठक हाथ धरि पहुँचल चीज-वस्तुक जानकारी हमरा पास नहि अछि। हम साहित्यक लोको त नहि छी! लेकिन सोशल मीडिया आ फेसबुक मे श्यामल सुमन चिर-परिचित हस्ती रूप मे देखाइत रहला अछि। जमशेदपुर मे कार्यरत, मूल ग्राम चैनपुर (सहरसा) आ मैथिली-मिथिलाक अगाध समर्थक, आलोचना पक्षक प्रबल सृजनकर्मी केर आइ जन्मदिन पर प्रवीण हृदय सँ शुभकामना दय रहल अछि। हिनका प्रणाम करैत आशीर्वाद लैत भगवती सँ प्रार्थना कय रहल अछि जे हमरा सभक एहि स्रष्टा लोकनिक स्वास्थ्य, सम्पन्नता आ समर्पण सदिखन गतिमान राखथि। सर केर किताब जल्दी-जल्दी प्रकाशित हुअय। कहि रहल छलाह जे आब अवकाशप्राप्त जीवन मे मैथिली लेल बेसी काज करता, निश्चिते! अपन घर मे जखन यश-प्रतिष्ठा भेटैत अछि, वैह टा चौजुगी जिबैत अछि। हमर पुनः पुनः शुभकामना!


text:
पटना : बिहारक पूर्व मुख्यमंत्री राबड़ी देवी केंद्रीय मंत्री गिरिराज सिंह आ अश्विनी चौबे सँ इस्तीफा केर माँग कएलनि अछि। मंगलदिन बिहार विधान परिषदमे राबड़ी अहि दुनू केंद्रीय नेता पर आरोप लगबैत कहलनि जे बिहारमे आबिकय दुनूगोटे माहौल खराब करबाक चेष्टा करैत छथि जाहिकेर विरोध आरजेडीकेँ कार्यकर्ता लोकनि लगातार करताह। पूर्व मुख्यमंत्री एतबा पर चुप नहि रहलीह, ओ कहलनि जे एहन केंद्रीय मंत्री केँ बिहारमे घुसै नहि देब। विशेष राजयकेँ विषय पर श्रीमती राबड़ी कहलनि जे विशेष राज्यक दर्जाकेँ माँग आरजेडी पूर्वहिं में कएने अछि मुदा नीतीश कुमार जीकेँ अन्तरात्मा आब जागलनि अछि।
एहिसँ पहिने मंगलदिन बिहार विधानसभा जेनाही विधानपरिषद केर कार्यवाही सेहो खूब हंगामादार रहलैक।
विपक्ष लगातार बीजेपी केर गिरिराज सिंह आओर अश्विनी चौबे केर गिरफ्तारी आ केंद्रीय मंत्रिमंडलसँ हटेबाक माँग करैत रहलाह। परिषदक बाहर आबिकय आरजेडी कार्यकर्ता आओर सदस्य सभ जमिकय हंगामा सेहो कएलनि।


text:
ऐतिहासिक महत्व केर जानकारी
स्रोत: रवि जंग कार्की, काठमांडू, नेपाल
संसार केर सर्वोच्च शिखर सागरमाथा जेकर विश्व परिवेश में माउन्ट एवरेस्ट नाम प्रसिद्ध छैक, जाहि पर सर्वप्रथम जे पर्वतारोही दल पहुँचल छल, ताहि दल केँ दरभंगा महाराजाधिराज सर कामेश्वर सिंह प्रायोजित कयने छलाह।
नेपाल केर राणा शासक आ ब्रिटिश भारत काल केर अध्येता रवि जंग कार्की ट्विटर पर ओहि समयक पर्वतारोही दल केर फोटो साझा करैत ई सूचना देने छथि। हुनकर ट्वीट अनुसार –
३ अप्रैल १९३३ केँ #ब्रिटिश_भारत आर आरोहण दल केर अधिकारी लोकनि सगरमाथाक पहिल तस्वीर खिंचलनि जेकरा सँ सगरमाथा पर चढ़बाक रास्ता सम्बन्ध में पता लागल। ई सम्पूर्ण अभियान दरभंगाक महाराजा सर कामेश्वर सिंह द्वारा प्रायोजित कयल गेल छल। प्राप्त तस्वीर सँ पर्वतारोही सर एडमण्ड हिलारी आ तेन्जिङ नोर्गे केँ शिखर पर पहुँचय में मदति भेटल। https://t.co/Rqch0XBjfY
श्री कार्की सँ उपलब्ध तस्वीर बियर्डेड कॉलोनेल केर संकलन सँ प्राप्त भेलनि अछि।


text:
विचार
– प्रवीण नारायण चौधरी
मयूर केर नाच देखि कौआ लोभा गेल। मयूर सभ चलि गेलाक बाद ओहो ओकर पाँखि पहिरि नाचय लागल। दोसर कौआ सब देखलकैक त हँसय लागल सब। लेकिन ओहि कौआ केँ मयूर एतेक बेसी प्रभावित कय देने छलैक जे ओ मगन भऽ स्वजातिक हँसीक बरखिलाफ मयूर केर नाच करैत रहल। एना बहुतो दिन धरि चलल। एक दिन एकटा मयूर कौआक सारा लीला देखलक। ओ ई बात अपन संगी-साथी सब सँ केलक। दोसर दिन मयूर सब जखन नाचय आयल त कौआ केँ सेहो संग आबि नाचय लेल कहलक। मुदा ई की? मयूरक सरदार केँ ई बात उचित नहि लगलैक। ओ नाच बीच मे रोकिकय कौआ केँ अलग भऽ कय नाच करय कहलक। ई बात कौआ केँ बड खराब लगलैक। कौआक संग-संग ओहि मयूरो केँ खराब लगलैक जे कौआ केँ अपना सभ संग नाचय आमंत्रित कएने छल। मुदा मयूरक सरदार के एक्के ठाम निर्णय ई छलैक जे मयूरक नाच मे कौआ केर नकल कयल नाच सँ ओकर मौलिकता पर असर पड़लैक आ नाच बिगड़ि गेलैक। तेँ, कौआ केँ अलग भऽ कय नाच करबाक चाही। कौआ ई बात सुनि अपन स्वजाति सँ गप करय गेल। ओकर ई बात सुनिकय कौआ समाज आर जोर सँ हँसल आ मयूरक सरदार केर बात सँ सहमति जतबैत कहलक जे सभक अपन स्वत्व केर महत्व होइत छैक। हम कौआ समाज केर जे विशेषता अछि से मयूर मे नहि सम्भव छैक, तहिना ओकर विशेषता सँ हम सब कहियो विशिष्ट नहि बनि सकैत छी।
बच्चा रही आ रेडियो पर अंग्रेजी बाजब सुनियै त मोन बहुत लोभा जाइत छल। समाज मे अंग्रेजी बाजब माने विद्वान् व्यक्ति होयबाक एकटा विशेष अवस्था सेहो काका-भैया सभक मुंहे सुनैत रही। बालमित्र मध्य एक शहरक बोर्डिंग स्कूल सँ पढल छात्र आ हम ग्रामीण छात्र सब केँ बजाकय पोखरि महार पर खूब प्रतिस्पर्धात्मक पुछा-पुछी होइक आ ओहि मित्रक खूब प्रशंसा आ हम गौआँ बच्चा सभ केँ खूब हुथियारी पड़य। एकर बड विचित्र असर पड़ल करैत छल हमर दिमाग मे। आब ओ समय याद कय केँ अपना ऊपर हँसी लगैत अछि, लेकिन तहिया ‘नाराज’ सिनेमा वला हिरो बच्चा जेकाँ भितरे-भीतर एकदम क्रूद्ध भेल करी – हँ तखन क्रोधक इजहार नहि कय सकैत छलहुँ मारिक डरे त बस चुपचाप प्रतिस्पर्धाक दोसर अवसरक इन्तजार करी आ तहिया खूब सीखिकय जाय आ पहिने सँ नीक प्रदर्शन करी। धीरे-धीरे बजरा पछाड़ वला पहलवान बनि गेलहुँ।
किशोरावस्था मे चेस (सतरंज) खेलेबाक सुर चढल। फेर वैह हाल। बड़का भैया सिखेलथि आ दोसर सिखलहबा मित्र सभक संग उठा-पटक कराबथि। बेर-बेर हारि जाय आ लोक सब पिहकारी दियए। वैह ‘नाराज’ वला दृश्य! तखन अपन दृढ संकल्प आ अभ्यास सँ किछेक मास बाद एहेन अवस्था भेल जे सिखेनिहार भैया केँ सेहो हँसिते-हँसिते पछाड़ि दी। ओ खूब मुस्की देथि। हम पिहकारी नहि मारि सकैत छलहुँ हुनका लेकिन आर हमउम्र केँ पिहकारिये टा नहि फिल्म वला डायलाग सेहो दय-दय केँ हरबैत रही। तैयो एहेन हुए जे कतेको बेर अपनो हारि जाय। हरदम जीते नहि सम्भव छैक।
कहबाक मतलब ई जे गामक बच्चा सेहो अंग्रेजी बाजि सकैत अछि, सतरंज मे चैम्पियन भऽ सकैत अछि, जे ठानि लेत से कय सकैत अछि। मातृभाषा मैथिली जेकर मजबूत रहतैक ओकरा लेल रसियन भाषा आ कोरियन भाषा सेहो दुरुह नहि! आर ई सब बात हमरा लोकनि अपन गाम के परिवेश मे खूब प्रैक्टिस आ प्रतिस्पर्धा करैत जँचने-बुझने छी।
सोशल मीडिया पर पहिने अंग्रेजी सँ आरम्भ कयल। २७ मई २००७ ई. ओर्कुट के धर्म मार्ग – एक बेजोड़ कृति बनल तहिया। आध्यात्मिक विषय पर आत्मचिन्तन, स्वाध्याय आ लेखनक बेहतरीन अभ्यास भेल। ताहि समय एना लागल जे अंग्रेजी मे मित्रता विश्व भरिक कइएक देशक लोक संग भेल, लेकिन नजदीकी लोक सभ अपना सँ दूर अछि। फेर प्रवेश भेल हिन्दी मे। हिन्दी आ बिहारी अस्मिता केर संघर्ष मे २००८ सँ २०१० धरि खूब लेखन-मंथन भेल। ओर्कुट सँ फेसबुक पर आबि गेल यात्रा। मैथिलीभाषी आरो खास लोक सब भेट होबय लागल आब। तखन मोन पड़ल जे यदि हम अंग्रेजी सँ हिन्दी मे आबि अपन जीवनक महत्वपूर्ण ५ वर्ष खर्च कय सकैत छी त मैथिली जे हम मातृभाषा छी, जाहि मे हमरा अपन गामक जन-जन सँ बात होइत अछि ताहि मे कियैक नहि काज कय सकैत छी। संयोग देखू जे २०१० सँ हम मैथिल अस्मिता लेल विराटनगर मे महाकवि विद्यापतिक स्मृति दिवस मनेबाक शुभ कार्य सेहो आरम्भ कयने रही आ ‘देसिल वयना सब जन मिट्ठा, तेँ तैसओं जंपओं अवहट्ठा’ वाली महान प्रसिद्ध नारा केँ अंगीकार कय चुकल छलहुँ। २०१२ केर ओ बिहार गीत जाहि मे मिथिलाक विभूति ‘विद्यापति’ केर चर्चा कतहु नहि, जनक-जानकी-मिथिला तक केर चर्चा नहि, ताहि सँ बिहार व बिहारी पहिचान प्रति वितृष्णा भेल आ मैथिल व मिथिला प्रति मोह जागि गेल। आइ यैह १० वर्षक अपन सृजन यात्रा मैथिली-मिथिला लेल देखि आब बहुत पैघ चैन भेटल से कहि सकैत छी। अपन स्वभाषीक बीच छी, एहि सँ आत्मा तृप्त अछि।
कौआ रहैत मयूर बनबाक मृगतृष्णा सँ ऊबार भेटल, ई बड पैघ कृपा बुझैत छी। अस्तु! गाम गामे होइछ, परदेश मे मोक्ष ताकब सम्भव नहि अछि।


text:
पटना, भारतीय प्रशासनिक सेवाक 1987 बैचक अधिकारी रहल आरके महाजनके सेवानिवृतिक संगहि नव जिम्मेदारी देल गेल अछि। हुनका बिहार लोक सेवा आयोग (बीपीएससी) केर नव अध्यक्ष बनाओल गेल अछि। सामान्य प्रशासन विभाग एकर अधिसूचना जारी क’ देलक। आरके महाजन शिक्षा विभागमे अपर मुख्य सचिवक पद पर तैनात छलाह। सोमदिन ओ सेवानिवृति भेलाह अछि।
सामान्य प्रशासन विभाग द्वारा जारी अधिसूचनाक मोताबिक हुनका 1 सितम्बर 2020 केर प्रभाव स’ आयोगक अध्यक्ष बनाओल गेल अछि। किछु दिन पहिनहि बीपीएससीक सदस्यक नियुक्ति कयल गेल छल। 1987 बैचक भारतीय प्रशासनिक सेवाक अधिकारी आ हिमाचल प्रदेशक मूल निवासी आरके महाजन 31 अगस्तके अपन 33 सालक सुदीर्घ आ यादगार सेवाक बाद सेवानिवृत्त होयताह। शिक्षा मंत्री कृष्णनंदन प्रसाद वर्माक उपस्तिथिमे आरके महाजनक लेल अधिकारी लोकनि दिस स’ समारोह आयोजित कयल गेल।
विभिन्न निदेशालयक अधिकारी अलग-अलग आबि हुनका अगिला पारी लेल शुभकामना देलनि। विभागक प्रवक्ता अमित कुमार बतओलनि जे कोरोना संकटक कारणे सोशल डिस्टेंसिंगक पालन करैत विभिन्न समूहमे विदाइ समारोहक आयोजन कयल गेल। जे-से आरके महाजनक बाद शिक्षा विभागक जिम्मा किनका भेटत, एकरा ल’ शनिएदिन स’ चर्चाक बाजार गर्म अछि। संभावना अछि जे कोनो प्रधान सचिव स्तरक अफसरके इ दायित्व सरकार द्वारा सौपाल जाय।


text:
आगा अहमद जी कहला की भागलपुर जिलाक धरहरा गाम आर भोजपुर जिलाक हेन्वा गाम शत प्रतिशत सुकन्या गाम मतलब एहिठामक सभ योग्य बेटी सभक सुकन्या समृद्धि खाता खोलवा म' सफलता प्राप्त क' लेल गेल अछि।
अपने के बता दी भागलपुरक ई धरहरा गाम म' बेटी केर जन्म लेला पर फलदार गाछ आम या लीची के गाछ रोपबाक परंपरा अछि।
अहमद जी कहला की ग्राहक सभक शिकायत के तत्क्षण निवारण के लेल बिहार डाक सर्किल द्वारा WhatsAap नंबर 9430074042 जारी कायल गेल अछि जहि के माध्यम सँ एखन धरी भेटल 500 शिकायत म' से 95 प्रतिशत केर निष्पादन क' देल गेल अछि ।


text:
नवका- पुरनका लेख सर्च करु...
उर्दू विश्वविद्यालयक शिक्षण केन्द्र
रेलमंत्री लालू प्रसाद यादव दरभंगा के हायाघाट में मौलाना आजाद नेशनल उर्दू विश्वविद्यालय के तीनटा शिक्षण संस्थान के उद्घाटन करताह. उद्घाटन समारोह में केंद्रीय मानव संसाधन विकास राज्य मंत्री मो. अली अशरफ फातमी सेहो शामिल रहताह. ओना एहि संस्थान के दरभंगा लाबय के पूरा योगदान सांसद महोदय के छनि. अपन क्षेत्र के विकास के लेल ओ नीक काज कs रहला अ. हिनकर देखरेख में दरभंगा में कइटा काज भेल अ. एक जून के होय वाला एहि उद्घाटन समारोह के लेल हायाघाट प्रखंड के चंदनपट्टी गांव के इलियास अहमद नगर में जोर शोर सं तैयारी चलि रहल अछि.
इलियास अहमद नगर के 7 एकड़ में स्थित ... बीएड कॉलेज, आईटीआई आओर कामरान स्कूल तीनहुं शिक्षण संस्थान के मान्यता प्राप्त अछि. हैदराबाद के मौलाना आजाद केंद्रीय विश्वविद्यालय के ओर सं एहि शिक्षण संस्थान के संचालन भेनाय दरभंगा... हायाघाट के लेल गर्वक बात अछि. विश्वविद्यालय के एहि केंद्र के अधीन मधुबनी, समस्तीपुर, मुजफ्फरपुर, किशनगंज, अररिया, पूर्णियां, छपरा, सीवान समेत 21 जिला आबैत अछि .
सदस्यता लें टिप्पणियाँ भेजें (Atom)


text:
दोकानक मालिक गुड्डू का कहलनि कि दोकान मे आगि करीब रातिक 2-3 बजे लागल छल जाहिक खबैर आस पासक लोग द्वारा प्राप्त भेल। दोकान म' सुताई बला सभकेँ जहिना आगिक खबैर भेटल सभ कियो पाछुक गेट सँ पड़ा गेला। फायर बिग्रेड केँ गाड़ी पहुँचलाक बाद आगि पर काबू पाओल गेल आओर आस पासक दोकान मे आगि क' पसरे सँ रोकल गेल।
स्टार बेकरी करीब 90 बरख पुरान दोकान छल जे जिला वासी सभकेँ स्वादिस्ट केक आओर पेस्ट्री केर सेवा दैत छल। समस्तीपुर मे आय कैल्हि शार्ट सर्किट सँ घर आओर दोकान सभमें आगि लगबाक खबैर आम भ' गेल अछि आओर जानमाल केर नुकसान सेहो बहुत भ' रहल अछि। बावजूद ऐहिक ज़िला प्रशासन ऐहिकेँ रोकबाक लेल कोनो पहल नहि केना अछि।


text:
दिल्ली, ३० जनबरी, २०१६. मैथिली जिन्दाबाद!!
मैथिली साहित्य महासभा (मैसाम), दिल्ली केर कार्यकारिणी गठन कयल गेल अछि। मैसाम द्वारा जारी कयल गेल विज्ञप्तिक मोताबिक, वर्ष 2016 – 18 हेतु 14 सदस्यीय कार्यकारिणी केर गठन कयल गेल अछि।
सुपरिचित मैथिल अभियानी श्री अमर नाथ झा केँ मैसामक अध्यक्ष बनाओल गेल अछि ओत्तहि, उपाध्यक्ष पद श्रीमती सविता झा खान, श्री हेमंत कुमार झा, श्री विजय कुमार झा एवं श्री अक्षय कुमार चौधरी केँ सौंपल गेल अछि। श्री संजीव कुमार सिन्हा केँ महासचिव आ श्री हितेंद्र कुमार गुप्ता, श्री संतोष सिंह राठौड़, श्री विनीत कुमार उत्पल एवं श्री कंत शरण केँ सचिवक दायित्व प्रदान कयल गेल अछि।
श्री अमित कुमार चौधरी केँ कोषाध्यक्ष, श्रीमती रंजना झा सह कोषाध्यक्ष, श्री विमलजी मिश्र कार्यालय सचिव एवं श्री श्रीचंद कामत सह कार्यालय सचिव बनाओल गेलाह अछि।
विदित हो जे गत वर्ष अंतर्राष्ट्रीय मातृभाषा दिवस पर 21 फरवरी कय नई दिल्ली मे मैथिली साहित्य महासभाक गठन कयल गेल छल, जेकर उद्देश्य अछि मैथिली पोथीक प्रकाशन, सम्मान अर्पण ओ विचार-गोष्ठीक माध्यम सॅ मैथिली साहित्यक प्रति अभिरुचि उत्पन्न करैत मैथिलक बीच सामूहिक चेतना जागृत करनाई।
मैथिली जिन्दाबाद केँ ई जानकारी प्रेस विज्ञप्ति मार्फत महासचिव संजीव कुमार सिन्हा पठौलनि अछि। आगामी २१ फरबरी २०१६ केँ पहिल वार्षिकोत्सव सह अन्तर्राष्ट्रीय मातृभाषा दिवस कान्स्टीच्युशन क्लब मे मनेबाक निर्णयक जानकारी सेहो ओ करौलनि अछि।


text:
विशेष संपादकीय – मैथिली जिन्दाबाद!!
अप्रैल २५, २०१५ शनि दिन, समय करीब १२ बजे दुपहरिया – काठमांडु जे नेपालक राजधानी थीक, तहिना पर्यटक सँ भरल रहयवला क्षेत्र पोखरा आ सगरमाथा (माउन्ट एवरेस्ट) केर आधार शिविर वला भूभाग – लगभग एहि तिनू क्षेत्र सँ एकसमान दूरी पर रहल पहाड़ी जिला लमजुंग मे भूकंपक केन्द्र सँ धरतीक मात्र १० किमी निचाँ सँ उठल कंपन नहि केवल नेपाल केँ बल्कि भारत, चीन, भूटान, बंगलादेश, आदि समस्त महाद्वीप केँ हिला देलक। आर जगह जन व धनक क्षति कम देखल गेल मुदा नेपालक दुर्गम पहाड़ी क्षेत्र आर उपरोक्त प्रमुख राष्ट्रीय क्षेत्र मे एकर असर एतेक तीव्र व घातक छल जे आइ धरि तक कुल जन-धनक क्षतिक आकलन निस्तुकी नहि कैल जा सकल अछि।
भूकंपक तुरन्त बाद जाहि द्रुतगति सँ भारतक वायूसेना, गोरखा रेजिमेन्ट, रिटायर्ड गोरखा सेना (नेपालहि मे बसोबास कएनिहार) आ अनेको भारतीय राज्य सरकार, सरकारी व गैर-सरकारी संघ-संस्था आदि द्वारा राहत तथा उद्धार कार्य संपन्न कैल गेल तेकर मात्रा व मिडिया पर चर्चा देखिकय विश्वक समस्त सहयोगी मुल्क द्वारा अपन-अपन ढंग सँ सहयोग पठेबाक कार्य शुरु भऽ सकल छल। भूकंपक उपरान्त ७ दिन धरि नेपाली मिडिया, नेपाल सरकार, नेपाली राजनीति, नेपाली जनमानस, नेपाली सरकारी व गैर-सरकारी संस्था आदि पूर्ण रूपेण मूक अवस्था मे चलि गेल छल, कारण काठमांडु मे केन्द्रित समस्त प्रविधिक जैड़ मानू उखैड़ गेल छल आ बाकीक नेपाल किंकर्तब्यविमूढ बनि गेल छल। सरकारो हत्ते-पत्ते आकस्मिक काल केर घोषणा कए जेना-तेना स्वप्राण रक्षा प्रथमत: केर सिद्धान्त पर हाथ-पैर शिथिल कए लेलक। लेकिन एहि मे कतहु दुइ मत नहि जे नेपाल प्रहरी, सशस्त्र प्रहरी सेना, यथासंभव मिडियाकर्मी आदि देशपर टूटल विपत्ति मे एकजुट भऽ अपन कर्तब्यपालन आ स्वप्राणक रक्षा दुनू पूर्ण सजगता सँ कए रहल छल। मूल रूप सँ जे क्षेत्र घायल भेल ओ देशक केन्द्र अछि, केन्द्र घायलावस्था मे रहला पर अन्य भाग स्वत: पीड़ाक अनुभूति सँ बौक बनबे करैछ। तथापि राष्ट्रप्रेम, जन-जन प्रति सौहार्द्र आ परोपकारक भावना सँ भरल लोक यथासाध्य स्वयंसेवा मे लागल रहल
दोसर दिशि एहि छोट हिमालयी संप्रभु राज्य मे राजनीति अपन संपूर्ण अंग-प्रदर्शन करैत जाहि तरहें आइ हालक किछु वरिस मे नंगट-नाच कए रहल अछि सेहो देशक केन्द्रकेँ लहूलुहान अवस्था मे देखि अवाक् रहि गेल छल, समस्त नाच-गाना-डिस्को-केसिनो आ घर-घर मे टाइम-पास करय लेल खेलल जाइवला रईसी खेल पप्लू-मैरिज सबटा स्थगित भऽ गेल छल। मुदा दोसर दिशि भारतीय मिडिया जे नेपाल मे काफी लोकप्रिय मानल जाइछ, ताहि पर ‘आजतक ने यों मारा, भारत ने यों उखाड़ा… मैं-हम-मैं-हम भारत-भारत-भारत’ जे अनघोल कए देलक ई बात किछु नेता आ किछु मिडिया केँ अपन ‘टीआरपी’ पूर्णरूपेण ध्वस्त करैत देखेलय आ एम्हर छोट-छोट पराकंपन सब होइते रहितो राजनीतिक कंपन पुन: अपन गति पकड़नाय चालू कए देलक। कतहु सँ समाचार आयल जे फल्लाँ देशक करोड़ों टकाक राहत सहयोग विमान भारतक कब्जा मे रहल त्रिभुवन अन्तर्राष्ट्रीय विमानस्थल पर अवतरण नहि कए सकल, तऽ कतहु सँ शुरु भऽ गेल जे भारतीय मिडिया नेपाली जनमानसक आत्मसम्मान पर लात प्रहार करैत मजाक उड़ा रहल अछि। तुरन्ते मे समाचार भेटय लागल जे भारत नेपाल पर कब्जा करबाक दृष्टिकोण सँ एतेक रास वायूसेना आदि उतारि देलक अछि। कतहु भारतीय मिडियाकर्मी केँ नेपालक प्रहरी केँ धौंस दैत देखायल जाय लागल। लोकक ध्यान छूटल, राहत व उद्धार कार्य मे कम, भारत-नेपाल संबंध पर बेसी जाय लागल। एहि बीच किछु गानल-चुनल होशियार आ बुधियार नेपाली सरोकारवाला अपन कृतघ्न मानसिकता सँ भारतक सेना व मिडिया प्रति आक्रोश अभिव्यक्त करैत आम नेपाली जनमानस मे पुन: भारत व भारतक सहयोग प्रति नकारात्मक अभियान प्रसार करय लागल। परिणाम भेल जे पुन: भारतीय मिडिया व राहत कार्य एहि सब सँ प्रभावित भऽ कतहु-न-कतहु मद्धिम पड़ि गेल आ एतहु राजनीति अपन नंगटे-नाच करैत देखायल।
एहि सब बीच फेर सँ जोरदार झटका पैछला मंगल दिन यानि १२ मई केँ आयल आ फेर सँ सैकड़ों मकान ढहि गेल, सैकड़ो जन केर जान चलि गेल आ नहि जानि कतेको फेर सँ धन केर हानि भेल – फेर केन्द्र ओतहि या ओहि सँ आसपास आ नोकसानीक सघनता सेहो लगभग ओतबे दूर मे। एक बेर फेर सब अवाक्! चुप्प!! एम्हर कियो हल्ला कए देलक जे मंगल आ शनि दुनू नेपाल सँ दु:खी छथि, कियो कहय जे प्रकृति विरुद्ध क्रियाकलाप होएबाक कारणे एना वसुधा कछमछा रहली अछि, कियो कहलक जे पहाड़ मे अनाचार-कदाचार बढि गेला सँ ई घटना ओहि केन्द्र मे घटित भऽ रहल अछि। कहनिहारक अन्ते नहि भेल छल कि कतहु सँ विज्ञानक हवाला दैत कहि देल गेल जे १२ रिक्टर केर महामहामहाभूकंप एखन आबय लेल बाकिये अछि। आब तऽ चुप्पी सहजहि छैक! अवाक्! राजनीति फेर मुड़ि गेल भारतक मुह ताकय लेल – एकटा विशेष आपाद समीक्षा दस्ता भारत सँ पठायल गेल अछि। वार्ता पुन: जारी होयत।
एतबा काल धरि जे राहतक नाम पर करोड़ों-अरबों डलर आ राहत-सामग्री इत्यादि विभिन्न देश व ठाम सँ आयल अछि तेकरा ऊपर सेहो जोर-शोर सँ राजनीति चलबाक खबड़ि हवा मे उड़ि रहल अछि। कतहु सुनबा मे अबैत अछि जे हजारों त्रिपाल कोनो माननीय एमपी अपन गोदाम मे चोरा केँ राखि लेने छथि, कतहु सुनबा मे आयल जे केकरो देल राहत कियो बँटबा रहल अछि आ अपन ब्रान्डिंग करय लेल फोटो खिंचाकय समाचार बनबा रहल अछि…. प्रधानमंत्री राहत कोष केर व्यवस्थापन मे सेहो कतेक दान कएनिहार बढि-चढिकय दान कय रहला अछि। स्वच्छता नहि जाइन कियैक लेकिन कतहु हेरायल जेकाँ बुझायल। राहत देबाक पाछाँ परोपकारक भावना करम प्रति-उपकार आ स्वार्थक मात्रा बहुत बेसी देखाय लागल। नहि जाइन, एहि प्राकृतिक वन-जल-पहाड़ व पौराणिक धार्मिक स्थल सब सँ भरल देश नेपाल मे एना स्वच्छता पर ग्रहण कियैक लागल अछि! ई बड पैघ प्रश्न बुझाइत अछि।
आब जखन राजनीति होइते छैक तऽ सत्ताधारी आ विपक्ष बीच सेहो टेनामेनी नहि होइक तऽ काज चलत… कोनो मिडिया लिखि देलक जे एहि विपत्तिक घड़ी मधेशवादी नेता सब कतय नुका गेल… आ कि मधेशवादी नेता सब अपन-अपन एल्बम खोलि ओ फोटो सब सार्वजनिक करय लगलाह जे ओ सब कोन-कोन ठाम राहत शिविर लगौलनि आ कोना भूकंप पीड़ित सबकेँ राहत पहुँचौलनि। ई सब छोट-मोट हँसी-ठट्ठा होइते छल कि राजनीतिक तौर पर कमजोर पड़ि गेल नेता द्वारा पुन: वीभत्स आ सांप्रदायिक टिप्पणी सेहो आबि गेल। कियो कहि देलखिन जे राहत कार्य नेपाल सरकार द्वारा जानि-बुझि कमजोर तरीका सँ कैल जा रहल अछि जाहि सँ राजा महेन्द्रक समय जेकाँ ओ पहाड़ी लोक सब जत्थाक-जत्था मधेश मे प्रवास करय लेल आबि जायत। कहाँ दैन राजा महेन्द्र पहाड़ सँ लोक सबकेँ मधेश यानि तराई भूभाग जेकरा नेपाल मे मधेश कहल जाइत छैक आ जे भारतक सीमा सँ जुड़ल क्षेत्र सेहो थिकैक, ताहि ठाम बेसी पहाड़ीक बसोबास हेतैक तऽ मधेशी यानि मधेश मे रहनिहार पर नियंत्रण रहत। आइयो माइर एतबे बात लेल छैक जे मधेश सँ पहाड़ी एमपी-एमएलए नहि बनय आ मधेश-पहाड़ बीच सत्ताक फिफ्टी-फिफ्टी कैल जाय। जखन कि पहाड़ीवर्गक राजा रहि आयल छैक, तऽ पहाड़ी केँ शासकवर्ग मानल जाइत छैक, पहाड़ीवर्गक वर्चस्व ताहि हेतु बेसी छैक, शिक्षा-दीक्षा-संस्कार सेहो मधेशी जनवर्गीय जनसंख्या सँ पहाड़ी मे अछिक छैक… यैह सब झर-झंझैट मे नेपाल आइ लगभग एक दशक सँ राजनीतिक तौर पर उलझन मे छैक जे कोन तरहक संविधान, केहन संघियता आ केहन भविष्यक राज्य शासन प्रणाली, प्रशासन आदि हो।
बिल्कुल मानू जेना हिन्दुस्तान मे हिन्दू-मुस्लिम बीच एकटा दरार राजनीतिक शक्ति द्वारा जानि-बुझि राखल जेबाक दृष्टान्त भेटैत अछि, किछु तहिना एतय मधेशी-पहाड़ी बीच एकटा देवाल ठाढ राखि देशक सांप्रदायिक सौहार्द्रकेँ राजनीति केनहार लोक अपन मुठ्ठी मे राखय चाहैत छैक। एहेन विपत्तिक घड़ी मे भारतीय मिडिया वा भारत सरकारक देखायल उदारता पर गलत टिप्पणी केनाय, फेर मधेशवादी नेता केँ खोरनाठी सँ पकेनाय, फेर मधेशी नेता द्वारा पहाड़ी नेताक मानसिकता पर प्रश्न दगनाय, आर एहि सब बात सँ कमजोर आ बिना कोनो मजबूत दृष्टिकोण वा सिद्धान्तक नेपाली आम जनताकेँ उकसेबाक कार्य होइत छैक, ई एहि नेपाल देशक हित मे कदापि नहि कहल जा सकैत अछि। एक तऽ प्रकृतिक प्रकोप सँ भूमि मे कम्पन आ ताहि पर सँ राजनीति व जनाक्रोशक कंपन – ई समग्र मे एहि राष्ट्र पर सही मे कोनो महाग्रहक अभिशाप होएबाक संकेत देखा रहल अछि।


text: पटना। केन्द्र सरकार पूसा स्थित राजेन्द्र कृषि विश्वविद्यालय कए केन्द्रीय विश्वविद्यालय क दर्जा देबा पर सैद्धांतिक सहमति प्रदान करि देलक अछि। एहि सम्बन्ध मे राज्य सरकार स ड्राफ्ट मांगल गेल छल, जे पठा देल गेल अछि। मुख्यमंत्री नीतीश कुमार कहला जे चारि वर्ष मे नव कृषि विश्वविद्यालय आ कॉलेज खोलल जाएत, जे पर्याप्त अछि। ओ कहला जे केन्द्र द्वारा सब जिला मं कृषि विज्ञान केन्द्र खोलल जा रहल अछि, जेकर संचालन राजेन्द्र कृषि विश्वविद्यालय आ स्वयंसेवी संगठन क माध्यम स होएत। ओ कहला जे सबौर मे कृषि विश्वविद्यालय आ डुमरांव आओर सहरसा मे कृषि कॉलेज खुलत। ओ स्पष्ट कहला जे मधुबनी मे कृषि महाविद्यालय खोलबाक कोनो प्रस्ताव नहि अछि।


text:
काठमांडु, सितम्बर १६, २०१५. मैथिली जिन्दाबाद!!
आइ भारतीय राजदूतावास – लैनचौर (काठमांडु) मे किछु प्रमुख पत्रिकाक संपादक संग विशेष भेंटघांट कार्यक्रम करैत नेपाल मे भारतक राजदूत श्री रंजीत रे द्वारा भारतीय पक्ष पर स्पष्टीकरण देल गेल अछि। संगहि मिडिया सँ अनुरोध कैल गेल अछि जे भारतीय विदेश मंत्री सुषमा स्वराज द्वारा देल गेल स्वागत मन्तव्यक पूर्ण मर्म पर ध्यान दैत समाचार संप्रेषण कैल जाय।
ओ स्पष्ट केलनि जे नेपाल मे संविधानक प्रक्रिया पूरा भेला सँ पूर्वहि यदि सब पक्ष, मधेशी तथा थारू आदि केँ समेटल जाएत अछि तऽ मुलुक मे दीर्घकालीन शान्ति आओत, अन्यथा संविधान घोषणा भेलो पर असन्तुष्ट पक्षक असंतोष सँ माहौल शान्तिपूर्ण नहि भऽ सकत। एकटा प्रश्नक जबाब मे संविधान घोषणाक बादो वार्ता भेला मे कोन हर्ज ताहि पर ओ कहलनि जे हर्ज तऽ किछु नहि मुदा नीक रहत जे घोषणा सँ पहिनहि वार्ता कैल जाय।
नेपाली मिडियाक प्रमुख संपादक लोकनि सँ भारतक पक्ष केँ पूर्णरूप मे रखबाक अनुरोध करैत श्री रे विदेश मंत्री सुषमा स्वराज द्वारा १४ सितम्बर देल गेल वक्तव्यक संपूर्ण मर्म पर विस्तार सँ व्याख्या सेहो केलनि। ओ अधिकतम परामर्श आ लचकता अपनेबाक विन्दु पर जोर दैत कहलनि जे एकर सार यैह छैक जे असन्तुष्ट पक्ष केँ सेहो प्रक्रिया मे शामिल करू। भले जनादेश मुताबिक असन्तुष्ट पक्षक बहुमत नहि छैक, मुदा पक्ष मजबूत छैक आ एकर प्रभाव भविष्य मे जोरदार ढंग सँ राष्ट्रीय शान्ति आ सुरक्षा पर पड़त।


text:
किसान कए बढ़ल रेट पर भेटय डीजल सब्सिडी
मणिभूषण झा
पटना । मुख्यमंत्री नितीश कुमार जिला प्रभारी सचिव आ प्रधान सचिव सबकए निर्देश देलथि जे ओ सबगोटे एक सप्ताह बाद अपन-अपन जिला में जाऊ आ गारंटी देथु जे 30 जून स पहिने बाढ़ि आ सूखा सँ लड़य क पूरा तैयारी भए चुकल अछि । एहन इंतजाम हेबाक चाही जे बाढ़ि प्रभावित सबकए 24 घंटा मे पूरा राहत भेटि जाए । डीजल क दाम बढ़ल अछि एहि लेल किसान सबकए बढ़ल रेट पर डीजल सब्सिडी देल जाए । एहि लेल कृषि विभाग तत्काल कार्रवाई करय । मुख्यमंत्री, बुधदिन एतय उच्चस्तरीय बैसार मे बाढ़ आ सूखा क पहिने तैयारी सबहक समीक्षा करैत छलाह । विडिओ कन्फ्रेंसिंग सँ डीएम सबसँ बात केलथि आ उचित निर्देश देलथि । संगहि वित्त विभाग कए आपदा कोष मे राशि मुहैया करेबाक लेल सेहो कहलथि ।
हर हालत मे आकस्मिक फसल योजनाक लाभ लोक तक पहुँचय, कोनो सूरत मे एक्सपायरी दवाई नहिं बाँटल जाय
आपदा प्रबंधन क प्रधान सचिव प्रत्यय अमृत आ आन दोसर विभाग सब सेहो बाढ़ि आ सूखा सँ पूर्व तैयारीक जानकारी देलनि । सीएम कहलथि – सुखाड़ होबय पर हर हालत मे आकस्मिक फसल योजनाक लाभ लोक तक पहुँचबाक चाही । योजना में जाहि फसल कए शामिल करबाक अछि ओकर आंकलन हेबाक चाही । डीएम पशुचारा, सूखा राशन आ दवाई क पूरा तैयारी राखथि । कोनो हालत मे एक्सपायरी दवाई नहिं बाँटल जाय, एहि लेल सावधानी रखबाक निर्देश सेहो देल ।


text:
नई दिल्ली । रेल मंत्री ममता बनर्जी क संग मुख्यमंत्री नीतीश कुमार क दोस्ती बिहारक काज नहि आएल। एक बेर फेर बिहार हुनकर प्राथमिकता सूची मे नहि रहल। मढ़ौरा आ मधेपुरा क लोकोमोटिव कारखाना मे काज क प्रगति क गप कहिकए ममता मात्र आश्वासन देलथि, मुदा टका क आवंटन रायबरेली लेल भेल। नीतीश क एकोटा मांग नहि मानल गेल। बिहार कए ममता अपन पसंदीदा ट्रेन दुरंतो नहि देलथि, ओतहि लंबित पड़ल छपरा रेल पहिया कारखाना पर सेहो ओ चुप रहलीह। नीतीश क करीब एक दर्जन नव ट्रेन, लाइन क दोहरीकरण, प्रोजेक्ट आदि स संबंधित मांग राखले रहि गेल। मानल जा रहल छल जे पटना-दिल्ली दुरंतो भेटत, मुदा ममता एकरा नजरअंदाज करि देलथि। बजट मे दसटा नव स्टेशन कए विश्वस्तरीय बनेबाकप्रस्ताव अछि, मुदा बिहार सूची स गायब अछि। छह टा पाइन भरबा लेल बोटलिंग प्लांट लागत, मुदा एहि कार्य लेल सेहो बिहार ममता कए योग्य नहि बुझाइल। नव लाइनक निर्माण आ लाइन लेल सर्वेक सूची स सेहो बिहार गायब अछि। बहरहाल, ओहि 400 स्थान मे बिहार क दू दर्जन स बेसी स्थान कए जगह भेटल अछि, जतए रेलवे स्वास्थ्य मंत्रालय क संग अस्पताल आ डायगनोस्टिक सेंटर बनाउत। स्टेशन क उन्नयन क सूची मे बिहार स छपरा आ जमालपुर कए जगह भेटल अछि। जमालपुर, पटना साहिब, कटिहार आ रक्सौल मे मल्टी फंक्शनल परिसर क निर्माण हेबाक अछि।
नव ट्रेन मे बिहार लेल कुल सातटा ट्रेन भेटल अछि। एहि मे दूटा भारत तीर्थ रेल, जे पहिल गया कए हावड़ा स जोड़त, त दोसर मदुरै स गया आ पटना कए। एकर अलावा किशनगंज-अजमेर, राजगीर- हावड़ा, कोलकाता-दरभंगा एक्सप्रेस चलत। संगहि पटना -सासाराम आ कटिहार-तेज नारायणपुर पैसेंजर ट्रेन सेहो चलत। हालांकि एकरा लेल आमान परिवर्तन क बाट ताकबाकअछि। झारखंड क राजधानी रांची स जयनगर के लिए एक्सप्रेस ट्रेन देल गेल अछि। पटना-बेंगलुरू संघमित्रा एक्सप्रेस आब प्रतिदिन चलत।


text:
विराटनगर, २१ जुलाई २०२१ । मैथिली जिन्दाबाद!!
भक्तिभाव आ भावुकता सँ भरल दर्जनों प्रस्तुति दैत श्रोता-दर्शकक मन मोहि लेलीह कुमकुम मिश्रा
भक्तिभाव आ भावुकता सँ भरल दर्जनों प्रस्तुति दैत श्रोता-दर्शकक मन मोहि लेलीह कुमकुम मिश्रा
रवि दिन सन्ध्याकाल ८ बजे सँ ११ बजे लगातार ३ घन्टा धरिक लाइव सत्र मे मिथिलाक सुप्रसिद्ध गायिका कुमकुम मिश्रा द्वारा दहेज मुक्त मिथिला समूह पर लाइव प्रस्तुति देल गेल। सावन मासक पहिल सोमवारीक सुअवसर पर सुश्री मिश्रा अपन जीवनयात्रा – गीत-संगीत क्षेत्र मे योगदान पर चर्चा आ संगहि दर्जनों गीत केर प्रस्तुति देलीह। समूह संचालिका वन्दना चौधरीक आमंत्रण पर अपन मधुर गायकी सँ दहेज मुक्तिक अभियान मे संलग्न हजारों सदस्य-अभियानी लोकनि लेल कुमकुम मिश्रा अपन अमूल्य समय आ गायकी केर प्रस्तुति देबाक पुनीत योगदान देलीह, ताहि लेल संस्थापक-संचालक द्वारा आभार सहित धन्यवाद प्रकट कयल गेल।
‘जुनि लियऽ हमर प्राण यौ बाबू’ – कन्या भ्रूण हत्या केर जघन्य पाप विरूद्ध लोकजागरण लेल नवीन मिश्रा (कुमकुम मिश्राक पतिदेव) रचित एक अत्यन्त भावुक करयवला रचना केर गायन सहित अनेकों भावपूर्ण आ भक्तिपूर्ण गीत सभक प्रस्तुति कयलीह कुमकुम मिश्रा। हुनक एहि ३ घन्टाक प्रस्तुति मे गीत-संगीतक यात्रा कतय सँ कतय धरि पहुँचल ताहि पर अपन विचार सब सेहो रखलीह।
विदित हो जे कुमकुम जी बहुत कम समय मे काफी लोकप्रियता हासिल करैत सैकड़ों पारम्परिक गीत सभ केँ अपन स्वर दैत रेकर्डिंग करय मे सफल भेलीह। एहि सँ हुनकर गायकीक चर्चा त चारूकात अछिये, मिथिलाक हेराइत-भोथियाइत आ आधुनिकताक झमार सँ झमारल गेल मूल्यवान् गीत सब केँ सेहो संरक्षण-संवर्धन आ प्रवर्धन करबाक काज हुनका द्वारा भेल अछि सेहो बड पैघ महत्वपूर्ण बात थिक।
कुमकुम जीक अपन यूट्यूब चैनल केर लिंकः
एहि के अलावा विभिन्न म्यूजिक चैनल सब पर सेहो हिनकर अनेकों रेकर्डिंग गीत सब उपलब्ध अछि। भक्ति गीत मे पराती, सोहर, समदाउन, नचारी, निर्गुण संग लोकगीत एवं अन्य गीत सब हिनका द्वारा गायल गेल अछि। हिनकर गायकीक विशेषता नहि केवल मधुर स्वर आ सुर-ताल संग भावनापूर्ण ढंग सँ गायब अछि, बल्कि गेबाक शैली एहेन जे सीधे श्रोताक हृदय मे प्रवेश कय जाइछ, गीतक एक-एक बोल आ शब्द केर भाव केँ स्पष्ट करबाक अद्भुत कला छन्हि हिनका मे। करोड़ों आम मिथिलावासीक हृदय मे विराजैत छथि कुमकुम मिश्रा से केवल अपन विशिष्ट गायकी सँ।
कुमकुम जी हाल दिल्ली मे रहैत छथि। हिनक पतिदेव श्री नवीन मिश्रा एवं सम्पूर्ण परिवारक प्रोत्साहन सँ एहि मुकाम धरि पहुँचलीह सेहो ध्यातव्य अछि। विवाह उपरान्त पति आ सासुर परिवारक प्रोत्साहन भेटला सँ हिनकर कला मे निखार एबाक बात सेहो उपरोक्त कार्यक्रम मे बतेलीह। नवीन जी सेहो गीत लेखन मे रुचि रखैत छथि। हिनकर लिखल कतेको रास गीत केँ कुमकुम जी अपन आवाज दैत रेकर्डिंग करौने छथि, किछु आर रेकर्डिंग करेबाक क्रम मे अछि। नवीन जीक दुइ रचना, कन्या भ्रूण हत्या रोकबाक उद्देश्य सँ रचित एक विलक्षण रचना ‘जुनि लियऽ हमर प्राण यौ बाबू’ तथा हेराइत-भोथियाइत गाम केर विशिष्टता केँ मोन पाड़यवला एकटा गीत ‘कतय गेल चून तमाकू’ केर प्रस्तुति सेहो एहि कार्यक्रम मे कुमकुम जी द्वारा कयल गेल छल।
शीघ्रहि कुमकुम जी संग विस्तृत अन्तर्वार्ता सेहो मैथिली जिन्दाबाद पर अपने लोकनि पढि सकब। एक सँ बढिकय एक गीतकार केर गीत केँ स्वर देनिहाइर स्वर सम्राज्ञी कुमकुम मिश्रा प्रति दहेज मुक्त मिथिलाक संस्थापक सह मैथिली जिन्दाबादक सम्पादक आभार केर शब्द रखैत हुनकर भविष्यक सफलता लेल शुभकामना सेहो देलनि। समाज आ संस्थाक हरेक व्यक्ति सँ ओ अपील कयलनि जे एहि तरहक महान गायिका सब केँ प्रत्यक्ष सुनी आ आगामी पीढी मे मैथिली गीतक मौलिक स्वरूप केर दर्शन आ मिथिलाक मौलिक गायक परम्परा सँ परिचय करेबाक काज जरूर करी।


text:
हिब्रु भाषा एकेडमी
हिब्रू भाषाक एकेडमी (הָאָקָדֶמְיָה לַלָּשׁוֹן הָעִבְרִית - HaAkademya laLashon ha'Ivrit - Academy of the Hebrew Language) हिब्रू भाषा क सर्वोच्च संस्था छी। एकेडमी यरूशलेम मे "हिब्रू भाषा समिति" रूपमे १८९० मे सुरु केने छल । सन् १९५३ मे स्थापित भऽ "हिब्रू भाषाक एकेडमी" बनालक ।
इतिहास[सम्पादन करी]
एकेडमीहिब्रू भाषा (Vaad हा हा - lashon - Ivrit) समिति १८९० मे स्थापितक जगह. इ नए हिब्रू शब्द बनानेके लेल आधुनिक उपयोग रखके लेल जिम्मेदार छी। हालांकि एकेडमी व्यापार हिब्रू जडो आ संरचनाओं सँ नया शब्दक अन्य भाषाओ सँग व्युत्पन्न लोनवर्ड्सक जगह पैदा कर रहल अछि , अपन नामक एक ग्रहण "akademya.", [१] एकेडमी आधुनिक हिब्रू व्याकरण, वर्तनी, लिप्यंतरण आ विराम चिह्नक लेल मानको सेट भाषाके ऐतिहासिक विकास पर आधारित अछि ।
संगठन[सम्पादन करी]
विस्तृत बैठक २३ सदस्यके होएत अछि । एकर अलावा, अकादमी १५ शैक्षिक सलाहकार कार्यरत अछि, उनकर बीच भाषाक विद्वानोक सम्मान, भाषा विज्ञान, जूदाईस्मक अध्ययन आ बाइबल। एकेडमीके फैसला के सब सरकारी एजेसियो पर बाध्य कर रहल अछि इसराइल प्रसारण प्राधिकरण सहित ।


text:
घटनास्थल पर पहुंचल लोग मृतक लग सँ प्राप्त भेल आधार कार्डक आधार पर मृतकक परिजन केँ एहि घटनाक सूचना देलक। ओतहि लोग सभ ऐहिक सूचना जीआरपी समस्तीपुर केँ सेहो देलक। सूचना भेटते घटनास्थल पर पहुँचल जीआरपी कांस्टेबल चंद्रकांत वर्मा कहलनि कि उक्त युवकक पहिचान दरभंगा जिलाक शुभंकरपुर निवासी शंभू राय केँ 25 बरखक बेटा चंदन कुमारक रूप मे कायल गेल अछि।
एहि घटना ल'केँ लोग तरह - तरह केँ कयास लगा रहल अछि। पहिल दृश्या ई ट्रेन सँ गिरबाक बुझा रहल अछि। पुलिस घटनाक छान बिन मे लागल अछि। एहि खबैर सँ शुभंकरपुर मे मातम पसरल अछि। शुभंकरपुर निवासी भाजपा प्रदेश कार्यसमितिक नेता बालेन्दु झा पीड़ित परिवारक प्रति संवेदना व्यक्त करैत ऐहिकेँ व्यक्तिगत क्षति कहलनि।


text:
संतोष कुमार झा।
पोखैर दादा परदादा के धरोहर जे अपन अंतिम सांस गिन रहल अछि…ग्रामीण कथा-वस्तुके आधार पर कहल गेल अछि जे कोनो पोखैर दैत्य खूइन के गेल जाहि में हम सब देखैत एलौं महीसान सब ओय में महीस के नम्बई ले जाय छलाह…
आब नय ते ओ पोखैर रहल न तो ओ महीसान…
हर गाम दु-चाइर गो पोखैर अहाँक भेटबे टा करत । ओहि में एक पोखैर के विशेष मान्यता देल जाय छल…
हम सब ओकरा बाबा पोखैर के नाम सँ सम्बोधित करय छलों…
धिया-पुता में सुनय छलों जे ओ पोखैर ब्याहल छय…
सूइन के बड़ा आश्चर्य लागत जे पोखैर के कोना ब्याह भ सकय छय… ?
हमर अहाँक बाबा-परबाबा के देन हुनकर निशानिक रूप में हर गाम में पोखैर-इनार भेटबे टा करत जय सँ आबक लोक के कोनो सरोकार नय रैह गेलय…
जे पोखैर और इनार ब्याहल नय छल ओकर लोक पैनो नय पिबय छला जे ई इनार-पोखैर असुद्ध छय…अय महता के जौं हम-अहाँ अपना जीवन जीवन से जोड़ी त एकर अर्थ अहाँक बुझबा में आयत…
हर व्यक्ति जहिना अपन सभ्यता आ सांस्कृतिक बचेबाक लेल संघर्ष क रहल छी तहिना बाबा पोखैर आ इनार के बचेबाक सेहो प्रयास करी..
आय अहाँ सबहक़ पोस्ट देख हम लिखय से नय रोइक सकलौं… गाम जाय छि पोखैर आ इनार के दुर्दशा देख मन द्रवित भ जाय ये…
अंत मे यैह कहब
की छल हमर मिथिला आ की भ गेल..


text:
मुंबई। दबंग मे जेहन बिहार कए देखाउल गेल अछि ओहन नहि अछि हम्मर बिहार, अहां एक बेर बिहार जा कए देखू सलमान। जी हां, किछु एहने आग्रह छल फिल्म दबंग क हिरोइन आ बिहार क बेटी सोनाक्षी क, जिनकर आग्रहक बाद सलमान खान तय केलथि अछि जे ओ अपन फिल्म दबंग क प्रमोशन क लेल बिहार जेताह। सलमान न सिर्फ बिहार बल्कि उत्तर भारत क एहन 20टा इलाक क दौरा करताह। जतए ओ एखन धरि नहि गेलाह अछि।
ओना त फिल्म क कहानी बिहार स प्रेरित अछि, मुदा एकर शूटिंग बिहार मे नहि भेल अछि। एहि फिल्म मे एक बेर फेर बिहारक संस्कृति कए दुनियाक सामने असभ्य रूप मे आनल जा रहल अछि। एहन बिहार मे सलमान क फैन्स क जबरदस्त तादाद कए दखैत फिल्म निर्माता चाहैत छलाह जे सलमान बिहार जा लोक कए फिल्म देखबा लेल मजबूर करथि। मुदा सलमान बिहार जेबा लेल तैयार नहि छलाह। एहन मे सोनाक्षी क अनुरोध काज आएल आ सलमान बिहार जेबा लेल तैयार भ गेलाह । ओना बिहार सरकार सलमान क सुरक्षा क लेल पुख्ता इंतजाम करबा वादा केलक अछि। सोनाक्षी आ सलमान क इ फिल्म ईद क मौका पर रिलीज होएत।


text:
जम्मू-कश्मीर सं अनुच्छेद 370 कें खत्म होबाक बाद ओतय बदलाव देखबाक मिल रहल अछि। ओतय प्रवासि क’ डोमिसाइल देबाक प्रक्रिया सेहो शुरू भ’ गेल अछि, जाहिमे बिहार कें रहय वला आईएएस ऑफिसर नवीन चौधरी क’ जम्मू-कश्मीर कें पहिल डोमिसाइल सर्टिफिकेट द’ देल गेल अछि।
नवीन चौधरी वर्तमान मे जम्मू शहर मे रहैत छथ आ ओ राज्य सरकार कें एग्रीकल्चर विभाग मे कमिश्नर सेक्रेटरी पद पर कार्यरत छथ। चौधरी दूसर राज्य सं आबय वला एहन पहिल कर्मचारी छथ, जिनका राज्यक स्थायी निवासी बनाओल गेल अछि।
नवीन चौधरी बिहारक दरभंगा जिला कें रहय वला छथ, किछू दिन पहिने ओ जम्मू कें बाहू तहसीलदार कार्यालय मे डोमिसाइल सर्टिफिकेट कें लेल आवेदन देने छला। सर्टिफिकेट जम्मू-कश्मीर ग्रांट डोमिसाइल सर्टिफिकेट (प्रोसिजर) रूल्स 2020 कें नियम 5 कें तहत बाहू तहसील कें तहसीलदार रोहित शर्मा, नवीन चौधरी क’ डोमिसाइल सर्टिफिकेट जारी केलनि।
जम्मू-कश्मीर मे डोमिसाइल कें नियम
अहि कानून क’ हाल ही मे जम्मू-कश्मीर मे लागू कराओल गेल छल, जाकर तमाम संगठन विरोध सेहो केने छल। ओहि लोक क’ स्थायी निवासी कें रूप मे मान्यता देल गेल छल जे 15 साल सं जम्मू-कश्मीर मे रहि रहल होय आ जे लोक ओतय सात साल तक पढ़ाइ केने होय आ अहि राज्य कें स्कूल मे 10वीं एवं 12 केर परीक्षा सेहो देने होय। राज्य कें अहि अधिवास कानून क’ केंद्र सरकारक कैबिनेट मंजूरी सेहो देने छल।


text:
नवका- पुरनका लेख सर्च करु...
विकास असल मुद्दा-नीतीश
बिहार के मुख्यमंत्री नीतीश कुमार जीक कहनाय छनि जे अगिला चुनाव विकास के नाम पर लड़ल जाएत. ई बात ओ अपन ब्लॉग पर लिखय छथिन्ह. नीतीश जी अपन ब्लॉग पर 9टा पोस्ट लिख चुकल छथिन्ह. ताजा पोस्ट करीब एक मास बाद लिखलखिन्ह.
नवका पोस्ट चुनाव के ध्यान मे लिखने छथिन्ह. एहि मे ओ साफ कहय छथिन्ह जे आबय वाला विधानसभा चुनाव मे विकास अहम मुद्दा रहत आओर ई जाति पर नहि विकास के आधार पर लड़ल जाएत.
मुख्यमंत्री जी इहो कहय छथिन्ह जे पिछला साल भेल लोकसभा चुनाव मे ई देखल जा चुकल अछि. लोकसभा चुनाव मे हुनकर एनडीए के 40 मे सं 32 सीट मिललन्हि. लोक जाति छोड़ि विकास के नाम पर वोट देलखिन्ह...आओर उम्मीद जताबय छथिन्ह जे एहि बेर सेहो तेहने होएत.
नीतीश जी अपन पोस्ट मे युवा वर्ग आओर महिला सभ पर विशेष ध्यान देने छथिन्ह. ओ लिखय छथिन्ह जे हुनका युवा सभ के अपार सहयोग मिल रहल छनि. युवा सभ हुनकर पोस्ट पर जबरदस्त कमेंट करि रहल छथिन्ह आओर विकास के तारीफ करय छथिन्ह. बिहारी युवा सभ आब जागि गेल छथिन्ह आओर ओ विकास के महत्व समझय छथिन्ह. ओ जानय छथिन्ह जे किनका वोट देलाह पर बिहार के विकास होएत.
मुख्यमंत्री कहय छथिन्ह जे एहि बेर महिला अपन पति-पिता के कहला पर नहि...बल्कि अपन मर्जी सं... अपन राजनीतिक समझ सं वोट करतीह. आजुक महिला सभ जानय छथीह जे विकास के कि महत्व अछि. ओ पहिने सं बेसि जागरूक छथीह. ओ जानय छथीह जे कि गलत अछि...आओर कि सही.
मुख्यमंत्री जी साफ कहय छथिन्ह जे हमरा सभ के जाति के फांस मे बंधय के बजाय...बंटय के बजाय विकास के नाम पर वोट करबाक चाही... बिहार जे विकास के मार्ग पर बढ़ल अछि ओकरा आओर आगां ल जएबाक चाही. जेहि सं हमरा सभ गर्व सं कहि सकी जे हम बिहारी छी.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
जनकपुर, २२ जनवरी २०२० । मैथिली जिन्दाबाद!!
मैथिली साहित्यकार सभा जनकपुर द्वारा प्रदेश २ केर सरकार प्रति असन्तोष व्यक्त करैत मैथिली भाषा, साहित्य व अन्य मुख्य-मौलिक सरोकार प्रति अनदेखी करबाक आरोप लगायल गेल अछि। एक विज्ञप्तिक मार्फत सभाक सभापाल एहि तरहक असन्तोष जतबैत प्रदेश सरकार सँ कय तरहक सहयोगक अपेक्षा कयला उत्तर कोनो तरहक सदाशयता नहि भेटबाक बात ओ कहलनि अछि।
सभापाल प्रेम विदेह ललन कहलनि अछि जे दुइ वर्ष नंघलाक बादो प्रदेशक नामकरण, स्थायी राजधानी आ प्रदेशक कामकाजक भाषा निर्णय नहि क सकनाइ प्रदेश २ सरकारक असक्षमता आ लापरवाहीक लक्षण प्रकट करैत अछि। प्रदेशक बहुसंख्यक जनताक भाषा मैथिली आ भोजपुरी केँ कामकाजी भाषा बनएबाक संग-संग कला, साहित्य, संस्कृतिक संरक्षणक लेल बहुतो संघ-संस्था द्वारा बेर-बेर ज्ञापन-पत्र ओ प्रस्तावना पत्र देलाक बादो कोनो वास्ता नहि कएल गेल अछि। प्रदेश २ सरकारक नेपाली भाषाक गुलामी आ हिन्दी भाषाक दलालीक गतिविधि उजागर भ गेल अछि। तेँ मैथिली साहित्यकार सभा प्रदेश सरकारक एहन भाषिक गुलामी, दलाली, असक्षमता आ लापरवाहीक घोर भर्त्सना करैत प्रेस विज्ञप्ति जारी कयलक अछि। संगहि भेदभावक विरुद्ध लड़एबला प्रदेश २ सरकार स्वयं अपन प्रदेश अंतर्गतक भाषा, साहित्य, कला अभियानी आ ओहन संघ-संस्था संग भेदभाव करैत देखायल अछि। मुँह देखि क मुंगबा परसैत आयल अछि। अपन प्रशंसक, पार्टीक लोक, नजदीकी रहल आनो प्रदेशक साहित्यकार, पत्रकार, कार्यक्रम आयोजक केँ लाखक लाख अनुदान राशि दैत अछि। राजनीतिक व्यक्तिक आदेश-अनुरोध पर पहुँचबला संस्था सभ केँ पाँच सँ दस लाख तक बँटैत अछि। बिना पहुँचबला संस्थासभ भाषिक, साहित्यिक, सांस्कृतिक पैघो कार्यक्रम करओ त खुसामदो कएलापर एको टका प्राप्त नइँ होइत छैक। प्रदेश सरकारक एहन विभेदपूर्ण सहयोग वितरणक भर्त्सना सेहो साहित्यकार सभा द्वारा कएल गेल अछि।
विज्ञप्ति द्वारा कय टा उदाहरण दैत प्रदेश सरकार द्वारा कयल गेल विभेदक रहस्योद्घाटन करैत प्रदेशक नामकरण आ भाषानीति पर पर्यन्त नेपालक नव संविधानक देल स्पष्ट खाका अनुरूप कोनो तरहक निर्णय नहि कय सकबाक नीयतपूर्ण अवहेलनाक बात उठायल गेल अछि। विदित हो जे मधेश आन्दोलन व अन्य मुक्तिगामी आन्दोलन सँ ‘एकल भाषा नीति’ केर कारण ‘एकल पहिचान’ स्थापित करैत नेपालीभाषाभाषी वाहेक अन्य समस्त मातृभाषाभाषीक पहिचान केँ दोसर दर्जाक मानैत एहि सँ निजात दियेबाक संघर्ष कतेको वर्ष धरि भेल, सैकड़ों लोक अपन जानक बाजी लगबैत शहादति तक देलक, लेकिन ताहि संघर्षक बल सँ प्राप्त संघीय लोकतांत्रिक गणतंत्र मे प्रदेश २ सरकार एतेक निकम्मा आ निठल्ला होयत से कियो अपेक्षा नहि करैत छल। मैथिली साहित्यकार सभा विगत कइएक मास सँ एहि सब विन्दु पर प्रदेश २, प्रदेश १ आ संघीय सरकारक विभिन्न आयोग व सम्बन्धित नीतिकार निकाय सँ न्यायोचित मांग करैत आबि रहल अछि। प्रदेश २ सरकार केर अनदेखी आ अवहेलनाक भर्त्सना करैत शीघ्रातिशीघ्र उपयुक्त डेग उठबैत एहि दूरगामी विषय सभक समाधान लेल पुनः मांग सेहो कयल गेल अछि।


text:
स्वाध्याय लेखः श्रीहित ध्रुवदासजी
– संकलनः कल्याण, अनुवादः प्रवीण नारायण चौधरी
श्रीध्रुवदासजीक घरक कि नाम रहनि, किछु पता नहि। हिनकर पूर्व-संस्कार हिनका मे मात्र ५ वर्षक अवस्था मे उत्कट वैराग्य आर प्रभु-प्रेमक लगन उत्पन्न कय देने रहय। बालकभक्त ध्रुव सेहो ५ वर्ष मे अपना मे एहेन लगन पेने रहथि। एहि साम्य केर कारण हिनका लोक ध्रुवदास कहय लगलनि।
श्रीध्रुवदासजीक पिता श्यामदासजी कायस्थ देववन (सहारनपुर) केर निवासी रहथि। हिनका ओतय कतेको पीढी सँ भक्तिक परम्परा चलैत आबि रहल छल। ताहि सँ हिनकहु मे ओहने संस्कार प्रकट भेलनि। बालक ध्रुवदास केर बाबा श्रीविट्ठलदासजी बड़ पैघ गुरुभक्त रहथि जे अपन गुरुदेव श्रीहित हरिवंशचन्द्रजी महाप्रभु केर वियोग मे अपन प्राण तक विसर्जन कय देलनि।
श्रीध्रुवदासजीक जन्म लगभग संवत् १६४० केर समीप मानल जाइत छन्हि। ओ ५ वर्षक अवस्था मे गृह त्यागि श्रीवन आबि गेलाह आर ओ १० वर्षक अवस्था मे प्रभु-प्राप्ति कय लेलनि। ओ बच्चे मे वैष्णवी दीक्षा लय लेने छलाह। हिनकर गुरुदेव श्रीगोपीनाथजी महाराज गोस्वामी श्रीहित हरिवंशचन्द्रजी महाप्रभुक तृतीय पुत्र रहथि। श्रीध्रुवदासजी बड़ा एकान्तप्रेमी भक्त रहथि। ओ अपन सरसवन-विहार केँ भावना मे डूबिकय श्रीवन केर बीहड़ वनस्थली मे पड़ल रहैत छलाह। हिनक सरस-हृदय कवित्व शक्ति सँ पूर्ण रहनि। ओ मेधावी, सुशील आ नम्र रहथि। बाल्यकालहि मे ओ विद्याध्ययन कयलनि, पुनः जीवन भरि ओकर सरस-साधना मे लागल रहलाह।
श्रीध्रुवदासजीक मोन मे युगल-किशोर केर ललित क्रीड़ा सभक वर्णन करबाक बड पैघ अभिलाषा रहनि मुदा संत लोकनिक संकोच आ अपन प्रभुक भय सँ ओ एना नहि कय पाबि रहल छलाह। एक बेर चरित्र-लेखनक उत्कट लालसा हिनका विवश कय देलकनि, जाहि सँ ई वृन्दावन गोविन्दघाटक महारासमंडल पर श्रीप्रियाजी केर आज्ञा प्राप्त करबाक लेल चलि गेलाह। लगातार तीन दिन – तीन राति बिना अन्न-जल लेने पड़ल रहलाह। हिनकर एहि रुचि आ लगन सँ प्रसन्न भऽ प्रेम-मूर्ति स्वामिनी श्रीराधाजी हिनका चारिम दिन अर्ध-रात्रि केँ दर्शन देलखिन आर हिनकर माथ पर अपन सुकोमल चरणक स्पर्श करबैत आशीष व आज्ञा देलीह जे तूँ हमर ललित क्रीड़ाक वर्णन करे। तोरा द्वारा वर्णित लीला-चरित्र प्रेमी रसिक संत सब केँ सुख दयवला हेतनि।
श्रीस्वामिनीजीक आज्ञा पाबि प्रसन्न मोन सँ श्रीहित ध्रुवदासजी द्वारा श्रीराधा-वल्लभलालक ललित केलि-कला सभक वर्णन कयलनि। ओ ४२ ग्रन्थ मे युगलकिशोर केर रस, भाव, लीला, स्वरूप, तत्त्व, धाम, केलि आदि अनेकों विषयक वर्णन कयलनि अछि। एहि सब ग्रन्थक संकलित रूप “४२-लीला” केर नाम सँ प्रसिद्ध अछि, जेकर प्रचार श्रीध्रुवदासजीक जीवनकालहि मे दूर-दूर धरि भऽ गेल छलन्हि।
श्रीहित ध्रुवदासजी केर श्रीवृन्दावनधाम मे अनन्य निष्ठा रहनि। ओ जीवन भरि श्रीवन केँ छोड़ि आन ठाम कतहु गेबो नहि केलाह। नम्र आ सहिष्णु त एहेन छलाह जे जँ कियो हिनका गलतो बात कहिकय किछु अनुचित कहि दैत छलन्हि तैयो ओ ओकर आ ओकर बातक कोनो प्रतिकार नहि कय सब किछु सहि लैत रहथि। हिनक जीवनक कतेको घटना एहि बातक साक्षी अछि।
अन्त मे लगभग संवत् १७००वीं केर समीप ओ श्रीवन गोविन्दघाट रास-मंडलपर श्रीहित हरिवंशचन्द्र महाप्रभुक समाधिस्थलक पास एक तमाल केर तरु (गाछ) मे सदेह लीन भऽ गेलाह। ओ तमालक गाछ आइयो सैकड़ों वर्षक बादहु महात्मा श्रीहित ध्रुवदास जी केर पावन स्मृति कय रहल अछि। चाचा श्रीहित वृन्दावनदासक शब्द मे –
बलि जाऊँ देस कुल धाम की जहाँ ध्रुवदास सो औतरियो ।


text:
अपन समाज मे लोक सब केँ बजैत-कहैत देखल जाइत अछि – “बेटी बोझ होई छै”, “बेटी पराया धन होई छै”, “हे जल्दी बियाह क लियऽ, बेटी के बोझ हटाउ, बेटी जातेक जल्दी अपन घर चलि जाय ओतबे नीक” – एतय सवाल उठैत छैक जे एतेक दिन तक बेटी दोसर घर में पलाइत छल की? कनी विचार करब।
कोनो नवविवाहिता केँ आशीर्वाद मे भेटत ‘पुत्रवती भवः’। जानकारी लेल बता दी जे एतय पुत्र केर मतलब खाली पुत्रे टा होइत छैक, पुत्री नहि। ओतबे नहि, जखन पहिल संतान लड़की भेल त “अच्छा! कि करबय, पैहलठ बच्चा किछ होइत छै से नीके होइ छै”। एतय किछ के की मतलब जे बेटी के कोनो अस्तित्व नहि। बेटा होइतैक त बड नीक। आ जँ पहिल संतान छै तेँ स्वीकार कय लेल जायत कोहुना।
जँ निःसंतान रहि गेलैथ कियो त “भगवान बड जुलुम कय देलखिन, एगो बेटियो भऽ जइतैक”। एतय बेटियो के कि मतलब जे नीक त नहिये भेलैक परंतु किछियो संतान त हेतैक। “दाय, हमरा बेटी/बेटा के एहि बेर नीक सन दय दिहथिन देवता पितर”, मतलब जँ बेटी भऽ गेल त ओ खराब सन भऽ जायत। “बेटी के जन्मे नहि कर्मे डराइ” – कियैक? बेटा के कर्म नहि होइत छै? बेटा बाँझ नहि होइत छै? बेटा आवारा नहि होइत छै? बेटा बेरोजगार नहि होइ य? बेटा के बियाह मे देरी नहि होइ य? बेटा संगे गलत नहि होइ य? बेटा के रोग नहि होइ य? बेटा खराब जमाय नहि होइ य? बेटा पियक्कर नहि होइ य? बेटा मे सब नीके होइत छैक? बेटा पढ़ाई मे बापक पैसा उड़बैत नहि अछि की? बेटी के परवरिश मे पाय खर्च होइत छैक आ बेटा मंगनी मे पोसा जाइत छैक? बेटा डिमांड नहि करैत छैक? बेटा सब सबटा कर्म नीके करय लेल जन्म लैत अछि की? विचार करब।
“कुमारि बेटी मरे भगवन्ता के, बियाहल मरे अभगला के” – ई केहेन फकरा भेल जानकी केर मिथिला मे? ई बात सुइन सुइन कय हम बड दिन सँ व्यथित आ दुखित रहैत छी। दिन राति एहन शब्द हमर हृदय केँ विदीर्ण कएने अछि। बदलाव बड भेलैक समय केर हिसाब सँ स्त्रीगणहु केर जीवन मे, मुदा मानसिकता एक बेटी लेल ओकर जन्मस्थाने सँ शुरू भऽ जाइत अछि। कहल जाइत छैक जे “घर दही त बाहरो दही”। एखनहुँ कतेको लड़कीक जन्म बेटा के आस मे भेल अछि। कतेको बेटी पहिल संतान छथिन तेँ सहज स्वीकार्य छैक। अच्छा! जेकरा दू टा बेटा भऽ जाइत छैक वा एक बेटा या एक बेटी भऽ जाइत छैक, ओतय दू टा संतान काफी छैक, आ जेँ कि दू टा बेटी भ जाइत छैक त बेटा जन्मक लेल प्रयासरत रहै छी। किया? तखन दू टा संतान वला नियम बिला जाइत छैक की? आ जखन धैर बेटा नहि भऽ संतान केर ढेर लगाकय दिनराति बेटी सब केँ अपराधबोध कराबी से उचित भेलैक? आ ओहो स नहि मोन भरल त जा धरि पुत्र प्राप्ति नहि हुए ता धरि भ्रूण केर लिंग जाँच करा-करा कन्या भ्रूण हत्या करबाबैत रही?
अपन मिथिला समाज मे व्याप्त ई लोकभावना आ लोकाचार मे द्वैतभाव आ लैंगिक विभेद केँ समाप्त करबाक दिन नहि जानि कहिया आओत!


text:
बिद्यानन्द बिक्की, राजविराज। जनबरी २४, २०१६. मैथिली जिन्दाबाद!!
२ सौ ५० वरिषसँ राज्य पक्षक नीति आ दमन सँ पीडित रहल मधेश आ मधेशी समुदाय केर अधिकार प्राप्तिक हेतु जारी मधेश आन्दोलन मे पुलिसक गोली लागि गम्भीर घायल भेल सप्तरीक राजविराज नगरपालिका–७ रहनिहार भुवनेश्वर मण्डल ‘बेलचन’ तथा पीडित परिवारकेँ शनिदिन साहित्यकार तथा समाजसेवी करुणा झा द्वारा आर्थिक सहयोग कएल गेल अछि ।
विभिन्न सञ्चार माध्यम मे समाचार सार्वजनिक भेलाक बाद गम्भीर घायल भेल बेलचन केर घर मे पहुँचिकय समाजसेवि झा नगद ११ हजार रुपयाक सहयोग केलनि अछि ।
जारी मधेश आन्दोलनक क्रम मे गत अगहन ५ गते राति प्रहरी द्वारा चलाओल गेल गोली वेलचन केर पेट मे लागि ओ गम्भीर रूप सँ घायल भेल छल । घायल भेलाक बाद बी. पि. कोइराला स्वास्थ्य विज्ञान प्रतिष्ठान धरान मे ४० दिन धरिक सघन उपचार भेलाक बाद घरहि मे स्वास्थ्यलाभ कय रहल अछि ।
विदित हो जे गोली लगलाक असैर सँ बेलचनक छोटका आँत उपचारक दौड़ान काटल गेल अछि। हाल प्लाष्टिक केर थैलामे दिसा करबाक लेल ओ बाध्य अछि । साउण्ड सिस्टम चलाकय गुजारा चलाबैत आबि रहल बेलचन केँ प्रत्येक हप्ता जाँच करेबाक लेल धरानक बी. पि. कोइराला स्वास्थ्य विज्ञान प्रतिष्ठान जाय पड़ैत छैक आर हाल धरि सरकार तरफ सँ वा अन्य कोनो भी स्रोत सँ इलाज वास्ते ओकर सहारा केओ नहि बनि सकल अछि। एहेन अवस्था मे सामाजिक सहयोग सँ इलाज करेबाक ओकर बाध्यता रहल अछि ।
अन्तर्राष्ट्रिय मैथिली परिषद्, नेपालक निवर्तमान अध्यक्ष सेहो रहली सञ्चार यात्रा नेपाल केर संस्थापक अध्यक्ष श्रीमती झा संगे नेपाल पत्रकार महासंघक पूर्व केन्द्रीय उपाध्यक्ष एवं वरिष्ठ पत्रकार शिवहरि प्रसाद भट्टराई, मधेशी पत्रकार संघ सप्तरीक अध्यक्ष श्यामसुन्दर यादव, सि एफएम केर स्टेशन मैनेजर भूषण सिंह सहितक टोली द्वारा घायल बेलचनक अवस्थाबारे जानकारी लेल गेल अछि । संगहि हिनकर इलाजक लेल आगुओ मानवीय सहयोग उपलब्ध करेबाक पहल करबाक आश्वासन सेहो देल गेल अछि।


text:
कुमुद सिंह
मंगल, शुभ मंगल। 22 मार्च, 1912, बिहार राज्यक निर्माण करि अंगरेज बंगाल स अलग एकटा नव पहचान चाहनिहार लोकक जिद पूरा केलक। आइ बिहार अपन 99 साल पूरा करि सौ साल लेल विदा भ गेल अछि, मुदा बिहारियत एखनो नवजात अछि। सौ सालक बाद एकरा युवा बनेबाक कोशिश शुरू कैल गेल अछि। जाहि बिहार लेल आंदोलन भेल, जाहि बिहार लेल लोक जीवनक त्याग केलक ओहि बिहार पर गर्व करबा लेल अपील भ रहल अछि। बिहार क गौरवशाली विरासत कए देखबा लेल बिहारी कतार मे ठार भ रहल छथि। अपन चेहरा आखिर आइ नव लगबाक पाछु कारण जानबाक कोशिश करबा लेल हमरा सब कए मंथन करबाक चाही। इ सच अछि जे जन्म क किछु साल बाद बिहार आधा टूटी गेल आ ओडिशा नव राज्य बनि गेल। बिहार लेल इ सदमा आ संदेश दूनू छल। सांस्कृतिक मजबूतीक कारण ओडिशा क निमार्ण बिहार लेल सांस्कृतिक विरक्त क कारण बनि गेल। अपना कए एक प्रकार स बचेबा लेल बिहार अपन पहचान कए कहियो खुली कए सामने अनबा स डराए लागल। देशक पहचान स जुडि ओ अपना कए सुरक्षित महसूस केलक आ धीरे-धीरे ओ अपन विरासत स विमुख होइत गेल। बिहार दरअसल भारतीय भ गेल। अपन भाषा, वेश-भूषा, खान-पान आ पर्व-त्योहार किछु अपन कहबा लेल नहि रखलक। कहियो पंजाबी त कहियो बंगाली त कहियो उत्तरप्रदेशक लोक जेकां व्यवहार करबा मे अपना कए दक्ष बना लेलक। जहिया भारत क एक-एक टा राज्य अपन पहचान लेल संघर्ष करैत छल, बिहार अपना कए भारतक एकटा राज्य स बेसी कोनो परिचय देबा लेल तैयार नहि छल।
एहन नहि जे बिहारियत कए जगेबाक बीच बीच मे प्रयास नहि भेल, भेल मुदा दबा देल गेल। संविधानसभा मे महाराज दरभंगा कामेश्वर सिंह बिहार स संबंधित एकटा विधेयक प्रस्तुत केने छलाह, मुदा ओ विधेयक एहि लेल नामंजूर भ गेल जे बिहार क सांस्कृतिक पहचान एकर मजबूती स बेसी देशक कमजोरी बनि सकैत छल। आजादी क बाद दामोदर घाटी परियोजनाक बिहार मे विरोध शुरू भेल। कारण साफ छल एहि स बंगाल कए फायदा आ बिहार कए घाटा होइत छल। विधानसभा मे विपक्षक संग सत्ता पक्षक किछु सदस्य सेहो एहि पर विरोध जतेलाह। बहस कए गरम होइत देखि श्रीबाबू कहला जे बिहार देशक हिस्सा अछि आ बंगाल देशक एकटा प्रमुख राज्य अछि, हमरा सब कए देशक विकास लेल किछु कष्ट उठेबा लेल हरदम तैयार रहबाक चाही, नहि त देशक विकास संभव नहि अछि।
भाषाक रूप मे मजबूत बिहार कए सेहो भाषाई रूप स दरिद्र बना देलक गेल। मैथिली, मगही आ भोजपुरी कए कात करि हिंदी कए प्रथम भाषा बना एकरा हिंदीभाषी राज्य बना देल गेल, जेकर ओहि समय मे सेहो विरोध भेल छल आ विरोध कए दबेबा लेल राजभाषा परिषद कए दू लाख टकाक आवंटन कैल गेल छल। एकर बावजूद जखन बिहार मैथिली, भोजपुरी आ मगहीक अस्तित्व नहि खत्म भेल त धर्मक आधार पर एकरा तोडल गेल। 70 क दशक मे जतए एक दिस पूर्वी बंगालक मुसलमान बांग्लाक स्थान पर उर्दू लिखबा लेल तैयार नहि भेलाह आ अलग देशक मांग पर अडि गेल छल। ओहि ठाम पश्चिम बंगालक भाग रहल बिहार मे देशक नाम पर उर्दू कए दोसर राज भाषाक दर्जा द मुसलमान कए मैथिली, भोजपुरी आ मगही स अलग करि देल गेल। एहन अनेक उदाहरण अछि, जाहि मे बिहारियत कए पैदा करिनिहार कारक कए समय समय पर खत्म कैल जाइत रहल। दरअसल अपना कए मिटा कए देश क निर्माण मे लागल बिहार कए अपना दिस तकबाक कहियो मौके नहि भेटल।
झारखंड क गठन क बाद बिहार क एकटा पैघ भ्रम टूटल। बिहारक ओहि डर कए दूर करि देलक जे ओडिशाक गठन स पैदा भेल छल। झारखंड क गठन मे सांस्कृतिक मजबूती स बेसी आर्थिक पक्ष रहल। बिहार कए इ बुझबा मे आबि गेल जे टूटबा लेल केवल सांस्कृतिक मजबूती एकटा कारण नहि अछि, विकास एकर मूल मे आबि चुकल अछि। आओर बिहारियत विकास लेल जरूरी अछि। मुदा बिहारक गठन संग पैदा भेल बिहारियत तखन धरि समाप्त भ चुकल अछि। बिहार कए इ आभास भ गेल छल जे ओकर सांस्कृतिक दरिद्रता बिहारियत कए खत्म कए चुकल अछि। एक बेर फेर ओकरा पैदा करबाक प्रयास शुरू भेल अछि। मुदा इ एतबा आसान नहि अछि। जाहि चीज कए बिहार 99 साल तक अपना स दूर रखलक ओ एतबा आसानी स कोनो ओकरा लग आबि सकैत अछि।
सबस पहिने त बिहारियत कए बुझबा लेल कए तैयार अछि। देखल जाए त देश विदेश मे बिहारियत जगेबा लेल कार्यक्रमक आयोजन भ रहल अछि। मुदा राज्यक राजधानी मे आयोजित सांस्कृतिक कार्यक्रम मे दरभंगा आ बेतिया घरानाक कोनो कलाकार नहि देखा रहल छथि। तहिना राजधानी दिल्ली मे जे समापन समारोह आयोजित भ रहल अछि ओहि मे प्रस्तुति देनिहार कलाकारक सूची मे बिहारक कलाकार नदारद छथि, गायिका मालनी अवस्थी आ मशहूर कथक नृत्यांगना शिखा खरे प्रस्तुति स्वागत योग्य अछि, मुदा आयोजनकर्ता कए बिहारक कलाकार क अनुपस्थिति खटकबाक चाही। देखल जाए त अगर 99 साल मे बिहार एकटा एहन कलाकार पैदा नहि करि सकल जे दिल्ली मे एहि असवर पर कार्यक्रम करि सकए त इ बुझबा मे देर नहि हेबाक चाही जे बिहार जरूर 99 साल पूरा करि लेलक मुदा बिहारियत एखनो नवजात अछि।